text:
Tsunami di Aruba ku piesa i videoclip nobo
E popular agrupashon musikal di Aruba, Tsunami ta den studio grabashon aktualmente. Esaki pa asina pronto saka un piesa nobo, kompañá pa su videoclip. Ta trata aki di komposishon di Aimee Silvanie i Joänne Martina di ‘Deeptexture Composer’, miéntras ku e areglo ta na enkargo di Quincy ‘Biggie Smalls’ Comenencia.
E trio aki, mes ta esnan ku aña pasá a kompositá i areglá pa e propio agrupashon musikal Tsunami, unda tabata Mitch Almary, kende a interpretá e kansion titulá "Djis un ratu".
Miéntras tantu e biaha aki, ‘Maya’ Marin, e dama di Tsunami, lo interpretá e kansion nobo. Ta trata di kansion, ku lo hiba di titulo: "Nog Steeds".
‘Maya’, ta e kantante femenino di e agrupashon Tsunami, kende por wòrdu kòrdá pa e kansion ku a sa di gosa di un popularidat grandi na Kòrsou, “Asina Asina”, ku e propio Tsunami.
Mas aleu, TRENDSZ, a keda informá tambe ku pa loke ta aña 2018, ku e agrupashon aki, ta pendiente pa saka por lo ménos 4 pa 5 piesa mas. Pues fanátiko- i amantenan di bon músika i ambiente, mester ta pendiente pa pronto skucha, gosa i baila kosnan nobo di Tsunami.


c: text/html

text:
‘1OAK’ ta lansa CD-live pendiente pa selebrashon 1 aña
TRENDSZ, a sostené un kòmbersashon ku e kantante i alabes kabesante di e agrupashon musikal arubano, ‘One Of A Kind’ (1OAK), kende ta e konosido Jurick Salomón.Esaki riba desaroyonan di e agrupashon musikal i plannan pa futuro, prinsipalmente kon ta planiando pa selebrá nan promé aña di eksistensia.
Salomón a duna lo siguiente di konosé:
“Ta asina ku ‘1OAK’ ta preparando e selebrashon di nan promé aña di eksistensia den farándula. En konekshon ku esaki ta bai tin un fiesta grandi, pa selebrá ku tur fanátiko ku a sa di sostené e agrupashon musikal durante di e aña aki. Lo bira un selebrashon ku lo tuma lugá, riba djasabra, dia 27 di òktober próksimo.
Ta hasiendo esfuerso, pa e anochi aki konta tambe ku músika di un agrupashon musikal direktamente for di Kòrsou, kual ainda lo mester keda konfirmá” Mas aleu Jurick a duna di konosé na TRENDSZ, ku nan ta grabando tambe un ‘CD-live’, ku pronto lo ta riba merkado. Miéntras tantu ta e intenshon pa den transkurso di entre 1 pa 2 siman mas o ménos, e promé piesa ‘live’, kuminsá zona na tur radio-emisora.
Esaki lo bai ta un grabashon, ku lo bira un tema musikal konsistiendo di diferente parti di temanan di e legendario Juan Luis Guerra, ku lo keda interpretá pa Jurainy Luckert, kende ta un di e kantantenan di e banda.
Miéntras ku tambe ta pendiente pa piesanan nobo wòrdu lansá próksimamente. Esaki durante di e lunanan benidero. TRENDSZ ta deseá hinter e tim di ‘1OAK’, tur klase di éksito i ku pronto lo por skucha muchu mas di nan.

robotstxt: allowed

filter: keep


text: ORANJESTAD — Hues di Corte di Husticia ta haya e homber L. culpabel di a abusa di nieta di su pareha, W., entre 2005 y 2008. E tempo ey W. tabatin entre 5 y 8 aña. Hues no ta haya legalmente proba e otro acusacion cu L. lo a haci actonan inmoral cu e mucha G. Hues a bisa cu ta solamente declaracion di G. tin y no tin prueba di sosten. Pa cu e castigo Hues a bisa cu aunke ta declara L. liber di e acusacion di actonan inmoral cu G., e ta haya e castigo exigi pa Fiscal na su lugar. Hues a condena L. na 4 aña di prison di cual 1 aña ta condicional cu un tempo di prueba di 2 aña. Durante e periodo di prueba L. Lo mester cay bao guia di Reclasering.


text:
ibisa
-
News
ASU, COA, IBISA y SSA a reuni cu Crisisteam
Instancianan deportivo ASU, COA, IBISA y SSA a reuni cu Sra. Sharline Koolman di Crisisteam Diabierna mainta, den un setting…Read More »
-
News
COA y IBISA a bishita Parke di BMX
COA y IBISA a bishita Parke di BMX, Street Wise na San Nicolas. Diabierna atardi un delegacion di Comite Olimpico…Read More »
-
News
COA di bishita na Centro Deportivo Playa
Bishita di COA hunto cu DVG, FFD y IBISA Aruba na Centro Deportivo Playa(Colegio Aruba) Diahuebs anochi, Comite Olimpico Arubano…Read More »
-
News
Piscina Olimpico cla cu nan protocol
Hopi liher Piscina Olimpico Roly Bisslik a keda cla cu nan protocol pa landamento Den un combersacion cu Marla Thiel-Dominquez…Read More »
-
News
COA hunto cu DVG y IBISA Aruba a bishita Aruba Aquatics Federation
Dialuna atardi, Comite Olimpico Arubano hunto cu Directie Volksgezondheid y IBISA a haci un bishita di cortesia y tambe di…Read More »
-
News
Conferencia di Prensa Olympic Day Run 2019
Conferencia di Prensa Olympic Day Run 2019 Posted by Comite Olimpico Arubano on Thursday, May 16, 2019Read More »
-
News
Olympic Day Run 2019
Olympic Day Run 2019 lo ta riba e fecha 15 di juni 2019. Dentro di un luna esta 15 di…Read More »


text:
Tatanan cu ta traha na La Cabana Beach Resort & Casino a wordo malcria cu un celebracion special di atardi cual tabata yena cu futbol y coi bebe, resultando den e coronacion di e Tata di Aña, for di e Departamento di Maintenance Errol Tromp. Tromp a ricibi su titulo di un aña durante e wega di FIFA Copa Mundial 2014 di Spaña contra Hulanda, cual a wordo transmiti den e sala di conferencia na honor di tur tata di e resort, kendenan a haya e atardi liber pa wak e accion excitante di futbol, cu pasapalo y coi bebe, rondona pa miembronan di gerencia cu ta aprecia nan masha hopi mes. Aki por mira un atardi dibertido na La Cabana Beach Resort & Casino unda cu Dia di Tata a wordo celebra al estilo comunitario. Mientras cu casi tur asociado di e resort tabata apoyando Hulanda, y tabata bisti na orañe di pia pa cabes, Gerente General Joe Najjar a bisti e camisa di e ekipo di Spaña. Na final di e atardi, aunke cu Spaña a perde e wega, Joe no a perde fe y el a expresa su speransa pa un revancha durante e siguiente partido. Como reaccion riba esaki, Joe su asociadonan na e resort a bisa cu absolutamente no, e ekipo Hulandes lo sigui nan caminda pa victoria apesar di e fanatico di España, esta e Gerente General.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
WILLEMSTAD — Manera ta konosí Patrick Kluivert ya no ta na kabes di e selekshon nashonal di futbòl di Kòrsou. Sin embargo, for di 7 di yüni ku Patrick a maneha su último partido te ku dia di awe no ta konosí ken lo remplas’e. Segun fuentenan hopi yega na Federashon Futbòl Kòrsou, Remko Bicentini lo bira e siguiente direktor tékniko pa e selekshon nashonal di Kòrsou. Anteriormente Remko tabata asistente di Patrick Kluivert i tabata na kabes di e selekshon ora Patrick mes no tabata presente.
Banda di Bicenti, Rihairo Meulens lo ta bek ku e selekshon di Kòrsou. Meulens no a forma parti di e selekshon di Kòrsou den e último buèlta di e segunda buèlta di e eliminatorionan di Kopa Karibe 2017 pa motibu di leshon. Meulens ya ta kompletamente rekuperá di su leshon i tambe ta militando ku e ekipo di FC Volendam den Liga Jupiler (Eerste Divisie).
Segun informashon, e selekshon di Kòrsou lo hunga un partido di fogeo dia promé di sèptèmber próksimo na Hulanda kontra e ekipo Achilles ’29. E partido aki ta programa pa tuma lugá 4’or di atardi ora lokal di Hulanda.
Tin un kantidat di hungadó ku e keda yama pa e partido di fogeo aki, pero no ta sigur ku tur lo por ta presente teniendo na kuenta ku nan tin kompromiso ku nan respektivo ekiponan.


text:
“Ma El a wòrdu traspasá pa nos transgreshonnan, El a wòrdu gòlpiá pa nos inikidat nan; e kastigu ku a trese pas pa nos tabata riba djE, i pa medio di Su heridanan nos ta kurá..”
Isaías 53:5
Nunka nos no mester kanselá e sakrifisio ku Señor Hesus a hasi pa nos.
Den bo orashon ku bo hasi awe nochi, rekonosé Hesus, maske ta un biaha mas, komo bo úniko Señor i Salbadó i disidí sigui biba konforme Su boluntat. Entregá bo mes na Dj’E i rekordá e propósito pa kual El a entregá pa bo.
Dios bendishoná bo grandemente.


text:
Resultadonan di Beisbòl Liga Grandi ayera:
- Atlanta Braves a pèrdè di Philadelphia Phillies ku skor di 5-0
Andrelton Simmons a konektá 1 hit den 4 turno na bate. Andrelton tin un promedio di .258
- Baltimore Orioles a derota New York Yankees ku skor di 2-1
Pa Baltimore, Jonathan Schoop a konektá 1 hit den 4 turno na bate. Jonathan tin un promedio di .282. Miéntras ku pa Yankees, Didi Gregorius no a konektá hit den 4 turno na bate. Didi tin un promedio di .269
- New York Mets a gana Washington Nationals ku skor di 8-7
- Tampa Bay Rays a pèrdè di Detroit Tigers ku skor di 8-7 den 13 entrada
- Milwaukee Brewers a pèrdè di Miami Marlins ku skor di 6-4
- Pittsburgh Pirates a derota Cincinnati Reds ku skor di 7-3
- Toronto Blue Jays a derota Boston Red Sox ku skor di 5-1 den 10 entrada
Xander Bogaerts no a konektá hit den 3 turno na bate ku 1 base por bola. Xander tin un promedio di .317
- Cleveland Indians a pèrdè di Chicago White Sox ku skor di 7-4
- Minnesota Twins a pèrdè di Kansas City Royals ku skor di 4-2
- Chicago Cubs a derota St. Louis Cardinals ku skor di 8-5
- San Francisco Giants a gana Arizona Diamondbacks ku skor di 6-2
- Houston Astros a pèrdè di Oakland Athletics ku skor di 4-0
- Los Angeles Dodgers a derota Los Angeles Angels ku skor di 6-4
Kenley Jansen a salba su di 31 partido di temporada, pichando 1 entrada sin permití kareda riba 1 base por bola miéntras ku e la poncha 1. Kenley tin un rèkert di 2-1 ku 31 partido salba i un efektividat di 2.06 den 45 aparishon
- Colorado Rockies a pèrdè di San Diego Padres ku skor di 2-1
- Texas Rangers a derota Seattle Mariners ku skor di 9-6
Partidónan di Liga Grandi pa awe:
- Chicago Cubs kontra St. Louis Cardinals
- Atlanta Braves kontra Philadelphia Phillies
- Baltimore Orioles kontra New York Yankees
- New York Mets kontra Washington Nationals
- Tampa Bay Rays kontra Detroit Tigers
- Milwaukee Brewers kontra Miami Marlins
- Pittsburgh Pirates kontra Cincinnati Reds
- Toronto Blue Jays kontra Boston Red Sox
- Cleveland Indians kontra Chicago White Sox
- Minnesota Twins kontra Kansas City Royals
- Colorado Rockies kontra San Diego Padres
- San Francisco Giants kontra Arizona Diamondbacks
- Houston Astros kontra Oakland Athletics
- Los Angeles Dodgers kontra Los Angeles Angels
- Texas Rangers kontra Seattle Mariners
Resúmen:
- E ekipo di Texas Rangers a tuma e desishon pa no subi Jurickson Profar den Liga Grandi e temporada aki mas. Jurickson lo tin ku reportá na Arizona pa e Arizona Fall League. Segun e mènedjer di Texas Rangers, Jeff Banister, e organisashon di Rangers no tabata kere ku den korto tempu nan lo a logra haña Jurickson kla pa subi ku e ekipo di Texas
- Miéntras tantu temporada di Liga Menor i Liga Independiente a finalisá. Peloteronan di Kòrsou ku ta den playoff ku nan ekiponan:
Tripel A
- Sharlon Schoop – Norfolk Tides
- Shawn Zarraga – Oklahoma City Dodgers
Klase A
- Chris Garia – High Desert Mavericks
- Carlton Daal (lista di hungadó inkapasitá) – Daytona Tortugas
- Juremi Profar – Hickory Crawdads
- Darren Seferina – Peoria Chiefs
- John Polonius – San Jose Giants


text:
Un final Clasico
E gran final di Aruba su futbol alfin a yega, y e dos faboritonan grandi, Dakota y RCA, mes lo enfrenta otro den un serie final di dos partido di ida y buelta, y si tin mester lo hunga un di tres partido pa dicidi ken lo keda corona como campeon di Aruba p’e campeonato 2021-2022.
Dos ekipo cu tabata ‘cabes-cabes’ p’e liderato di e campeonato di Division Honor cu a cuminsa na October ultimo. E dos ekiponan aki a troca e prome lugar riba tabla den varios ocasion durante e campeonato, pero na final toch ta Dakota a gana e campeonato regular cu un bentaha di un solo punta (45 vs 44), y cos a keda hopi sera den doel-saldo tambe, Dakota +60 vs RCA +58, y apesar cu Dakota a gana den punta, toch RCA a sabi di gana di Dakota tur dos biaha den e campeonato regular
E bentaha “head to head” ey di e tricolornan riba e amarillonan a yega na su fin den e prome rond di e “round robin” unda cu Dakota a gana 3-1 den un manera convincente, pero, toch atrobe ta RCA a sabi di sali victorioso un biaha mas (apesar cu Dakota ya tabata clasifica pa final n’e punto ey) den e di dos wega di playoff entre e dos potencianan aki cu anotacion di 3-2, ganando asina e derecho pa enfrenta Dakota mes den e playoff final di Division Honor di e anja aki. Dakota por cierto a bolbe gana e tabla, di e prome fase di playoff, kedando cu 15 punta contra 13 di RCA, hopi sera atrobe cu Dakota c’un doel-saldo superior.
Enfin, awor nos ta n’e drempel di e playoff “serie” final unda tur logro anterior den campeonato of prome rond di playoff ta wordo “ge-stuf”, ya cu nos ta den comienso di un fase nobo y decisivo pa dicidi ken lo ta e campeon nobo di Aruba.
Ken tin e “edge”?
Unda e serie final aki lo wordo dicidi ta hopi dificil pa bisa, ya cu tur dos ekipo ta hopi bon prepara. Dakota cu su bon ofensiva y defensa, poder fisico y gran velocidad, RCA cu e wega mental cu poderio den medio campo, cu bon toke di bala, y nan ‘super defensa’. Un cos ta sigur, ta cu e ekiponan aki no ta hunga mesun tipo di futbol, nan ta dos contraste mehor dicho, pero e ta bai depende cual ekipo lo ehecuta nan plan di wega y tambe cual ekipo lo reacciona mihor ora cos no bai segun plan, of cual ekipo lo sa di probecha di e foutnan di e ekipo contrario.
Nos por spera un final clasico entre e dos ekiponan mas campeonil den historia di futbol di Aruba. Dakota ultimo biaha a gana e campeonato di Division Honor na 2018 y RCA na su turno na 2019.
Den e dos weganan durante campeonato regular cu RCA gana di Dakota, a keda demostra cu e club di Solito ta haya un manera of otro pa sali victorioso, esey ta un di nan forsanan, tabata parce tambe cu teniendo e control y hasta dominio di e wega den medio campo, cosnan tabata bayendo den direccion di RCA, hasta ora cu Dakota a gana e tabla di campeonato regular, semper tabatin un cierto bentaha p’e tricolornan, ta man’e nan tabatin e “edge” constante riba Dakota. E edge aki a parc’e cu a bira mas grandi cu e yegada di nan refuerso di custumber den playoffs, Stiven Rua Melchor, pa reforsa nan medio campo cu ta fuerte caba, ainda mas, un medio campo cu ya tin Jeamir Howell, hungado di seleccion nacional y Erik Santos, cu a bolbe bek foi un retiro cortico den e campeonato aki pa hasi otro tremendo trabou henter e campeonato.
E edge (bentaha) ey a man’e somenta den playoffs, pa ta precies den e prome encuentro entre e dos potencianan aki. Pero, kiko Dakota a hasi diferente anto? prome, Dakota a demostra hopi mas calma, mas pasenshi cu nan wega, nan no a pusha mucho duro di biaha, nan a man’e calcula mihor, sin riesga hopi hasiendo fout nan chikito cu RCA a sabi di probecha di dje den pasado, pero, tambe nan a trece un refuerso den e persona di Camilo Peña, un hungador versatil cu sa hunga rechtsback, pero ta hopi bon tambe den e rol di ‘volante di contencion’, p’asina yuda organisa Dakota mei-mei y alabes facilita Daniel Briceño, un bon hungador pa Dakota, p’e hasi su trabou den volante di creacion, Peña asina a duna e abehanan mas presencia den medio campo.
E ‘wild card’ di RCA ta den nan delantero, apesar cu ya nan tin Jhon Silva, nan top goleador e campeonato aki, pero, e tricolornan por haya hopi ayudo mes di Albert Francis cu ta mas bien un centro delantero cu sa bringa bala dilanti y di un momento of otro por crea oportunidad p’e otronan of hasta anota su mes, e ta busca tur manera pa hasi algo, Francis por ta un clave p’e tricolornan den ofensiva.
Dakota na su turno tin e trio den delantero, nan goleador Sebastian Montoya hunto cu Ricky Hodge y Fernando de Sousa, pero, si Dakota kier ta exitoso, nan mester pa De Sousa sigui hunga bon bala, De Sousa ya a bin ta hungando riba un nivel hopi halto foi parti final di campeonato regular te den e prome rond di playoffs unda e tabata e top goleador te cu awor cu seis gol den seis partido. Dakota t’e ekipo cu a anota mas gol den e campeonato regular tambe, 76 gol den 18 partido, impresionante.
Otro forsanan di RCA, claro, ta nan lateralnan, e hoben Alexsei Simmons, y Marc Jacobs, nan rechtsback, hungador importante p’e tricolornan, mientras mester resalta si cu RCA ta bai ta sin nan promesa hoben, Ludgenson de Cuba cu a bin ta hasi un bon trabou den volante den campeonato regular, pero e tin compromiso c’e seleccion nacional na pre-mundial U20 na Honduras. Pero toch no lubida e trabou di nan defensa en general, pero, cu emfasis riba e defensa central cu Roan Petronia y Nathan Lo-A- Njoe den control, RCA ta e ekipo cu a permiti menos gol den henter e campeonato regular, solamente 11 gol den 18 partido, increibel.
Dakota su variabel consistente e campeonato aki tambe ta nan defensa central, e dupla di nan capitan Ferdinant Robert y Nickenson Paul, un hungador di hopi “reach” y un velocidad descumunal cu por desequilibra e ekipo contrario ora c’e sali den atake. Dakota tambe a permiti masha poco gol den e campeonato regular, 16 gol den 18 partido.
Den resumen
E final aki ta entre dos ekipo cu conose otro hopi bon, nan tin dos style di wega diferente, ta keda di wak ta ken ta bai probecha mas di e foutnan di e otro ekipo, casi sigur no ta bai ta mucho, e bentana di oportunidad lo ta masha poco. Ta man’e un wega di ahedres, Dakota cu su ofensiva potente, contra RCA su defensa hermetico, ken ta perde cabes y hasi erornan costoso? ken ta probecha mas di e oportunidad nan, hasta chikito, cu sa presenta nan mes durante un partido di futbol? ta cua hungador lo bira e poder desequilibrante? ken lo brilla? ban wak, nos ta den cuminsa.
Diasabra t’e prome di dos wega di e serie final, si encaso e ekiponan keda empata na cantidat di punta despues di e dos weganan aki, lo bai hunga un di tres wega pa dicidi e campeonato. E di dos wega ta Diaranson dia 22 di Juni y si en caso mester un di tres wega, esey lo tuma lugar riba Diasabra 25 di Juni, tur wega ta cuminsa 8pm na stadion Guillermo Prospero Trinidad.


text:
Diferente na e prijs di combustibel, cu ta un asunto fo’i su control, minister di asuntonan economico, mr. Geoffrey Wever ta satisfecho y orguyoso cu recientemente a logra pasa den Parlamento e ley di credito. “E ta un ley cu ta realmente den beneficio di e homber chikito, di e persona cu tin menos recurso y cu hopi biaha tin molester di overkredietering; cu ta fia aki, fia aya, cu ta cumpra un producto y mester pag’e bek na un interes halto,” e minister a comenta.
E ley ta permiti e minister di economia fiha un porcentahe maximo di interes cu entidadnan por cobra na e consumidor/cliente. E ta cubri diferente tipo di credito, manera geldkrediet: ora cu ta fia placa, goederenkrediet: ora cu ta cumpra un producto pa paga poco poco y pandlening: ora cu ta hiba un propiedad na un pawnshop pa haya prestamo a cambio. E ley ta reglamenta tambe e diferente tipo di penalidad cu sa ta inclui den un contracto di prestamo, manera late fees of prepayment penalties.
“Unda cu nos por trece cambio; y esaki ta algo cu ta den nos control, nos a zorg pa e ley bin Parlamento y e ley a wordo aproba 15 voto na fabor. Mi ta contento pa e resultado,” asina Minister Wever a expresa indicando cu Fraccion di AVP, MAS, RAIZ y MEP a vota na fabor; ta fraccion di Accion 21 so a vota contra.
Pa e relato completo cu posibel tarifa di interes, lesa e proximo edicion di TREMPAN


text:
Minister demisionario Sigrid Kaag (Asuntonan di Exterior) a baha. E líder di D66 a baha como minister despues cu mayoria di Tweede Kamer a apoya un mocion di desconfianza contra dje. Pero si el a keda como lider di partido y lider di fraccion.
Kaag a wordo confronta cu e mocion diaranson anochi pa diahuebs debi na e salida caotico di Hulanda for di Afganistan. Nan ta haya cu e ta responsabel pa e proceso caotico di evacuacion di personal di Embahada y Afganonan cu ta traha pa Hulanda
Pa motibo cu e anterior partido di coalicion CU tambe a vota na fabor di e mocion, como tambe henter oposicion, a logra yega na un mayoria. Kaag a conclui cu e mester hala un banda. “Parlamento ta di opinion cu Gabinete a actua iresponsabel. Aunke cu mi ta kere para tras di e trabou haci, mi no por haci otro, como e minister responsabel, carga e consecuencianan di esaki,” Kaag a bisa.
E lider di D-66 no tabata obliga pa tuma su retiro door cu a desaproba su maneho den esaki. Pero e mes a bisa na inicio di april, despues cu casi henter Tweede Kamer a apoya un mocion di desaprobacion contra lider di VVD Mark Rutte, cu p’esey lo ta motibo pa hala un banda, contrario na loke Rutte a haci. Y esey el a referi na dje awo despues di loke a pasa. “Den mi pensamento riba democracia y cultura di nos gobernacion, un minister mester bay si su maneho wordo desaproba.”
El a pidi e otro gobernantenan di D66 pa keda den su funcion. “Nan ta dispuesto pa haci esey.”
E lo sigui como lider di fraccion D66 y como lider di partido den e negociacionnan pa un gabinete nobo. “Como lider di fraccion lo mi bay papia hopi den Tweed Kamer riba e cultura di gobernacion,” el a bisa.


text:
WILLEMSTAD – Un Konseho di Partisipashon por solushoná e frekuente konfliktonan laboral ku tin último tempu na Kòrsou. Wardakosta por fungi komo ehèmpel ku Konseho di Partisipashon ta trese trankilidat den un organisashon. E balor di e Konseho di Partisipashon dentro di Wardakosta a demostrá su mes durante e último 12 aña i mei, den resultadonan positivo di e Konseho aki.
Resientemente Wardakosta, en konekshon ku su hubileo di 25 aña, a organisá un seminario pa kompartí su konosementu i eksperensia pa loke ta trata e tópiko aki ku diferente sosio i partnernan stratégiko, ‘stakeholder’ i otro interesadonan.
Konseho di Partisipashon
Eugene Middelhof, Direktor Suplente di Wardakosta, na e okashon aki a splika ku un Konseho di Partisipashon tin un bos den operashonnan di gerensia i nunka ta remplasá un sindikato.
Eks sindikalista i presidente di sindikato STRAF, Wim van Lamoen ta konfirmá esaki. Un asuntu remarkabel segun Middelhof, ta e echo ku e Konseho di Partisipashon ta algu úniko, pa loke ta trata su funshonamentu den e paisnan mes.
Eugene Middelhof
“E intenshon tabata pa pone kosnan kana pa medio di e Konseho di Partisipashon”, asina Wim van Lamoen ta komentá. Segun Van Lamoen e Konseho ta kita preshon for di riba asuntunan ku sindikato ta atendé. Algu ku ainda Van Lamoen ta deseá pa bira realidat, e kontribushon di gobièrnu den e Konseho di Partisipashon di Wardakosta.
Wim van Lamoen
Audio Wim van Lamoen
Hans Schreuder, èks Direktor Suplente di Wardakosta a introdusí Konseho di Partisipashon na Wardakosta. Na kuminsamentu e no tabata un proseso fásil, Schreuder ta bisa. Entre otro e sindikatonan tabata konsiderá e Konseho di Partisipashon komo un menasa. “Pero sin yudansa di Wim van Lamoen, komo presidente di sindikato STRAF, Wardakosta lo no por a realisá e Konseho”, asina Hans Schreuder ta afirmá.
Hans Schreuder
E meta di e seminario tabata pa kompartí e konosementu i eksperensia pa loke ta regardá e Konseho di Partisipashon, ku entre otro e servisionan Gubernamental, pa asina esakinan haña interes den e tópiko dentro di nan propio organisashon. Wardakosta a keda establesé na 1996 ku e meta, supervishon di laman den region di Karibe.


text:
Kralendijk – Hopi awa a kai na Boneiru den e siman ku ta tras di lomba. Ora awa para e chèns pa sangura brui i kousa malesanan di infekshon manera Dengue, Chikungunya i Zika ta oumentá. Na e momento aki Departamentu di Salubridat Públiko no a konstatá e malesanan aki na Boneiru pero ta bon pa prevení.
Prevenshon di lugá di brui di sangura ta e mihó manera pa kombatí plamamentu di e malesanan aki. Pa e motibu aki Departamento di Salubridat Públiko ta hasi un yamada riba tur hende pa hasi tur artefakto den kas, den kurá i den bisindario ku ta òf por kontené awa bashí i tirá nan afó òf warda nan. Ta trata aki di artefakto manera baki di plèstik, tayer di outo, bòter, baki di kuminda, tapa, vas i skòter bou di baki di mata.
Na Boneiru nos konosé diferente tipo di sangura. Tin solamente un tipo di sangura, e sangura Aedes Aegypty, ku nan ta yama tambe sangura di dengue, ku por transmití Dengue, Chikungunya i Zika. E sangura aki ta pika prinsipalmente durante dia i por rekonosé na su pianan ku strepi blanku. E sangura di dengue ta biba den serkania di hende i por hañ’é prinsipalmente den kas i den kurá. E sangura muhé ta pika hende pa por chupa sanger ku e tin mester pa alimentá e webunan den su kurpa. Despues e ta buska artefakto den kurá i bisindario kaminda tin awa limpi pa pone su webu nan. E sangura di dengue preferibelmente ta pone su webunan den artefaktonan artifisial ku banda liso, manera plèstik i tayer di outo. Si bo sòru ku den bo kurá i bisindario no tin ningun artefakto ku awa por keda para den dje, bo ta prevení ku e sangura ta brui den bo kurá i bisindario. E sangura di dengue ta biba den kas tambe. P’esei sòru pa bo kas ta liber di sangura pa medio di flit regularmente i sòru pa sangura no por drenta bo kas, por ehèmpel mediante uso di skrin dilanti bo bentananan.
Renbak, barí i hèmber pa fangu awa aden ta lugánan ideal di brui pa e sangura di dengue. Pa e motibu aki ta supliká hendenan ku ta fangu awa di yobe pa nan matanan òf bestianan pa sera esakinan bon pa sangura ku por ehèmpel un pida paña òf skrin pa sangura ku un elastík rònt di dje i kontrolá esaki regularmente. Bo por tuma kontakto ku Sekshon di ‘Vector Controle’ pa konseho i pa laga trata renbak i barí di awa.
VOORKOM DENGUE, CHIKUNGUNYA EN ZIKA
Kralendijk – Er is op Bonaire veel regen gevallen afgelopen week. In stilstaand regenwater kunnen muggen heel snel voortplanten en ziektes vooroorzaken zoals Dengue, Chikungunya en Zika. Er zijn op dit moment geen bevestigde gevallen van deze ziekten bekend bij de afdeling Publieke Gezondheid maar het is belangrijk om een uitbraak te voorkomen.
Het voorkomen van broedplaatsen van muggen is de beste manier om verspreiding van deze ziekten tegen te gaan. De Afdeling Publieke Gezondheid roept daarom iedereen op om alle voorwerpen in huis, tuin en omgeving die water (kunnen) bevatten zoals plastic bakjes, autobanden, flessen, etensbakjes, dopjes, vazen en schotels onder plantenbakken te legen en op te ruimen.
Op Bonaire komen verschillende soorten muggen voor. Er is maar één soort mug, de Aedes aegypty mug, ook wel de dengue mug genoemd die Dengue, Chikungunya en Zika kan overdragen. Deze mug prikt vooral overdag en is te herkennen aan haar witte gestreepte pootjes. De dengue mug leeft in de buurt van mensen en is vooral te vinden in huizen en tuinen. De vrouwtjes mug prikt mensen om bloed op te kunnen zuigen dat zij nodig heeft om haar eitjes in haar lichaam te voeden. Daarna zoekt zij voorwerpen in tuinen en buurten waar helder water in staat om haar eitjes in af te zetten. De dengue mug legt haar eitjes bij voorkeur in kunstmatige voorwerpen met gladde wanden zoals plastic voorwerpen en autobanden. Door er voor te zorgen dat er in uw tuin en omgeving geen voorwerpen zijn waar water in kan blijven staan voorkomt u dat de mug broedt in uw tuin en omgeving. De dengue mug leeft ook binnenshuis. Zorg daarom dat uw huis muggenvrij is door regelmatig te sprayen en te zorgen dat uw huis muggendicht is door bijvoorbeeld het gebruik van screens voor de ramen.
Regenbakken, tonnen en emmers om water in op te vangen zijn ideale broedplaatsen voor de dengue mug. Mensen die regenwater op vangen voor hun planten of dieren worden daarom verzocht om deze goed af te sluiten voor muggen met bijvoorbeeld een doek of muggengaas met een elastische band er om heen en regelmatig te controleren. U kunt contact opnemen met de Sectie Vector Controle voor advies en het laten behandelen van regenbakken en tonnen.


text:
WILLEMSTAD — Wikènt tras di lomba SMS Endurance Team tabatin selebrashon di nan di 2 lustro ku un eksitoso kareda di BMX. Tabata The 4th SMS BMX Challenge ku a hiba di titulo “10 years making dirt look good”. Wer a koperá hopi bon, di moda ku tur kos por a kana manera planiá.
SMS Endurance Team a probechá di e oportunidat pa yama danki na nan spònser prinsipal ku ta SMS Attorneys at Law, presentando un plakat na representantte di e prestigioso bufete aki ku tabata señor Roy Bottse. Tambe a yama danki na fundadónan i coachnan di e tim ku ta srs Gerrit Scheper, Fred Scheper, Nelson Antonisia, Johnny Sprockel i sra Carina Hieroms.
A honra tambe e koredó ku a bai 10 aña kompletu ku e tim, ku ta Millard M.J. Petrona.
Na e okashon aki tambe SMS a presentá nan ünifòrm nobo.
Un inovashon tambe tabata e echo ku e kareda a kuminsá atardi i bai kaba anochi bou di lus.
Un públiko grandi a presentá pa apoyá e koredónan. A kore kategorianan di edat i tambe open class i performance Devo ku ta bula e “pro section”.
Koredónan ku a sali number un den nan kategoria ta: Zion Koeyers, Shahir Boelijn, Verónica Manzano, Clifford Soerka, Jean-Carlo Adriana, Ty-reese Eustatius, Karen Sommer, Qyhaila Perez, Shurendrick Sebastiana, Jozua Martina, Chariph Langguth, Jeremy Kirindongo, Reugently Paulina, Daniel Paz, Goshue Keep, Millard M.J. Petrona i Lainbert Merselina.
Den e kategorianan di open class Daniel Paz i O’Brian Valorian a bai ku e promé premionan, mientras ku den Performance Devo e koredó Lainbert Merselina a bria.
E anochi aki tambe por a kompeti pa un “Team Cup” ku a bai pa Generation Next.
Durante di kareda SMS Endurance Team a hasi hopi koredó kontentu, rifando premionan valioso i tambe 2 baiskel, kortesia di Dasia.
SMS Endurance Team kier a yama danki na prensa deportivo ku a yuda promové e kareda, spònsernan di e kareda ku ta SMS Attorneys at Law, Refineria di Kòrsou, Asogas, Dasia, CWM, Aannemersbedrijf Antonisia, Majous Interiors, tur team, tur mayor, tur koredó i pueblo di Kòrsou en general. Danki na bosnan ku SMS por mira atras riba un kareda super eksitoso!


text:
MiSVb 2.0 Instruccion: Empresa Nobo
E INSTRUCCION AKI TA PA UN EMPRESA NOBO.
Pa completa e stapnan den e instruccion aki mester di un emailadres valido ademas algun documento, depende e tipo di compania:
Na prome luga mester subi e website nobo di MiSVb 2.0, e adres pa esaki ta:
https://misvb.svbaruba.org
E pagina ta habri y por wak e formulario di login. Akinan ta primi e boton pa ‘Registra como usuario nobo‘.
E boton ta habri e siguiente pagina:
https://misvb.svbaruba.org/Account/Register
Yena tur informacion riba e formulario di registracion. Ta importante pa yena un emailadres valido pa cual tin acceso na dje, sino no por finalisa e proceso di registracion.
Tambe e codigo secreto mester cumpli cu e siguiente rekisitonan:
- E largura minimo di e Codigo secreto mester ta 6 caracter
- Mester tin por lo menos 1 letter minisculo (a-z)
- Mester tin por lo menos 1 letter mayusculo (A-Z)
- Mester tin por lo menos 1 number (0-9)
- Mester tin por lo menos 1 caracter special (!@#, etc.)
Despues di a yena tur informacion ta primi e boton abao ‘Registra’. E website ta habri un siguiente pagina unda ta confirma cu e informacion a ser ricibi. Awo mester habri y controla bo inbox di email pa confirma bo cuenta via e email di confirmacion.
Den caso cu email ta tarda of no ta drenta mes, controla e folder di ‘spam’ of ‘junkmail’ den bo email. E email por wordo clasifica como spam of junk.
Awo por log in riba e pagina principal cu e Nomber di usuario y e codigo secreto nobo. Despues di log in e website ta hiba e usuario na un pagina unda por scoge entre registracion di un compania nobo of un compania existente. Den e caso aki nos ta scoge pa un compania nobo. Ta primi e boton ‘Primi pa Registra’.
E website ta habri un pagina unda mester yena tur informacion di e compania.
Despues di a yena tur informacion akinan por primi e boton abao ‘Continua’. E di dos pagina ta habri.
Akinan ta “upload” tur documento rekiri. Cual documento(nan) ta rekiri por varia depende di e tipo di compania (rechtsvorm).
Primi ‘Continua’ ora a caba di upload tur documento. E di tres pagina ta habri.
Riba e di tres pagina ta yena tur empleado cu ta den servicio di e compania. Pa cada empleado mester tin tambe un copia digital di identificacion valido. Esaki por ta solamente un paspoort, rijbewijs of cedula.
Primi e ‘plus’ berde pa registra un empleado. E boton aki ta habri un siguiente screen unda ta yena tur informacion di e empleado.
Despues di a yena tur informacion y upload e identificacion ta primi ‘Safe’. Den e screen awo por wak e inscripcion di e empleado. Si ta desea ainda por haci cambio of ‘delete’ e inscripcion.
Cu e mesun procedura por tambe registra mas empleado akinan. Ora tur empleado ta registra ta primi ‘Continua’ abao pa habri e di 4 pagina.
Akinan ta wak un resumen di tur informacion cu a ser yena. Ta bon awo pa controla si tur informacion ta yena corectamente. Si ta necesario por haci cambio ainda. Si tur informacion ta corecto por primi ‘Entrega peticion’ y asina e registracion ta ser finalisa.
Tur informacion ta ser controla pa SVb y ora esaki ta cla y tur informacion ta corecto ta ricibi un notificacion di esaki. Na e momento aki tambe por log in y habri e pagina principal di e empresa riba MiSVb 2.0.
Den caso cu a encontra cualkier problema semper por tuma contacto cu nos helpdesk MiSVb mediante e siguiente canalnan:
Whatsapp: https://wa.me/2975272740.
Website: https://www.svbaruba.org/dono-di-trabao/.
Email: helpdesk@svbaruba.org
E helpdesk ta habri di dialuna pa diabierna di 8:00 AM te cu 4:00 PM.


text:
Den su seis añanan den e mundo di beyesa, George Bislip, a comberti den un nomber solido como make-up artist pa su logronan tanto local como internacional. E ta corda con el a cuminsa trahando pa Inglot garando experiencia y despues a sigui crece den loke ta e mundo di beyesa y moda. Cu añanan el a tuma diferente curso den e areanan aki, y poco poco a duna di conoce mas ken ta George Bislip hayando asina tambe reconocimento pa su trabou. Su prome portada pa revista tabata cu FOCUS Magazine edicion di december 2014, y for aki el a haya oportunidad pa traha mas den e area editorial y a saca diferente portada pa revistanan local.
Cu su trabou editorial el a haya un extra exposure caminda el a wordo yama pa makiya tanto artistanan local como internacional. George a traha pa diferente revista internacional manera: Tendendia Magazine (Venezuela), Portada’s (Venezuela) y Hola Latinos (Miami). E tabatin e oportunidad tambe di traha cu e siguiente artistanan: Maite Delgado, Caterina Valentino, Ximena Cordova, Fer Sosa y asina e sigui por menciona mas. Recientemente e ta formando parti tambe como makiyador di un reality show nobo na Miami bou di e number ‘Palm House’, cu ta un produccion di cantante/actor Federico Diaz.
IMPROVISA CON PA SIGUI LORA
Trahando independientemente como makeup artist, pa George Bislip e temporada aki ta un di e retonan mas grandi cu el a enfrenta den su carera. Su entrada principal ta directamente cu su clientenan cu e ta makeup, y e mester a para esaki pa su propio bienestar y pa esun di su clientenan. E mester a improvisa con pa sigui lora den e temporada aki, cu no tabata uno facil caminda su entrada ta 0,- E por a mira diferente ayudo tur caminda, pero a lubida riba nan cu ta artistanan independiente. Sinembargo semper el a keda optimista y crea ideanan nobo.
INFLUX
Hunto cu su trabou como makeup artist, George ta traha ya pa casi 1 aña caba, tur mainta na COOL FM den e programa INFLUX. El a tende un dia cu COOL FM tin un casting y el a bisa: Ban ‘try it out’! Mi a logra den e casting aki cu mi a por a crea un programa y asina INFLUX a nace. Hunto cu Vero nos a sinta brainstorm pa hinca e programacion den otro”. Cool FM ta un plataforma cu a habri e portanan pa George y e tin cu gradici Alex Ponson pa tur su apoyo y consehonan, como tambe Angie Lampe y su co-hosts Vero Avila y Laurisa Paskel. Mas cu colega nan ta manera un famia y di dialuna pa diabierna nan ta brinda e oyentenan e programa INFLUX, cu ta un talk show caminda cu nan ta comparti noticianan positivo y tambe informativo. Alabes nan ta educa dunando tips di un estilo di bida saludabel, tips di beyesa y trends nobo complaciendo asina nan oyentenan diariamente.
SPOTLIGHT BY GEORGE BISLIP
Manera cu tur hende mester a busca manera pa improvisa den e temporada aki, George a bisa: “Mi mes por y mi lo logra, y mi kier yama danki na cada un di esunnan cu a kere den mi y cu a support mi di un manera of otro, pa asina crea e concepto nobo aki cu ta SPOTLIGHT by George Bislip”. E idea di e programa di television ta un idea cu semper e tabatin. El a sigui y admira semper e programanan internacional manera E! Television, y di aki el a haya diferente inspiracion pa trece algo asina pa Aruba. E programa ta un concepto estilo E! cu ta un segmento pasa riba Beyesa, Moda y Estilo di Bida. George ta bay toca diferente topico den e areanan aki pa asina informa y educa e televidentenan. SPOTLIGHT by George Bislip cu su estreno ta diabierna awor 19 di juni, ta bay duna tips di diferente tema di beyesa cu bo mes por crea na cas como tambe recomenda cua luganan pa bishita. George lo bay tin su ‘wowonan skerpi’ eyfo pa wak e LOOKS pa trece den su seccion di fashion police. “Asina ta BE AWARE… Hahaha 😊 George ta finalisa bisando!


text:
Diasabra anochi pa 20:00 SMAC conhuntamente cu Cuerpo Policial a haci inicio di e Lighting Parade . E anochi aki tabata tin 10 grupo y mas o menos 2900 participante. Nos a conta cu 150 personal riba pia.
Diferente departamento di Cuerpo Policial a traha hunto entre otro Polis Uniforma, ME, Departamento di Recherche, AT , Motor Unit, K-9 , Personal administrativo y nos Commando Kamer. Tambe personal di CEA.
Pa 12:25 .e cabez a jega y pa 1:43 di diadomingo madruga e la jega su final.
E aña aki nos a conta cu 15 detencion. Aña 2019 tabata tin 9 detencion
CUERPO POLICIAL TA INFORMA RESULTADO LIGHTING PARADE 2020
Diasabra anochi pa 20:00 SMAC conhuntamente cu Cuerpo Policial a haci inicio di e Lighting Parade . E anochi aki tabata tin 10 grupo y mas o menos 2900 participante. Nos a conta cu 150 personal riba pia.


text:
Dialuna mainta a presenta otro schedule di tratamento
ORANJESTAD (AAN): Dialuna mainta un biaha mas abogadonan di e 11 sospechosonan den caso Avestruz a presenta den sala di Corte pa asina hunto cu e Hues di Hulanda, cu ta atende e caso, palabra con e situacion ta y asina cuminsa Diaranzon 7 September 2022 cu tratamento di e caso.
Cambio den schedule: Hues a bisa cu Ministerio Publico a propone un schedule y tin un plan alternativo, teniendo cuenta cu e deseo di Ministerio Publico.
E plan alternativo ta mustra cu e luna aki lo trata e caso contra Curt Harms, Pieter Susebeek y Oslin (Benny) Sevinger. Esaki ta riba dianan 7 y 8 September 2022. Esaki ta e caso Stichting FCB.
Otro luna 24 y 25 October 2022, lo trata e caso Elenath y Deshaun den cual e sospechosonan ta: Maria Leoncita Arends, Reina Richardson, Frederic Every, Winterdal, Franklin Abath y Benny Sevinger.
Dianan 3, 4, November 2022 lo trata e caso Damira caminda e sospechosonan ta: Edgar Werleman, Ninosca Nuñez, Carlo Mansur, Franklin Abath y Benny Sevinger.
Dianan 9 y 10 November 2022 lo trata e caso Bucuti caminda e sospechosonan ta Ewald Biemans y Benny Sevinger. Tambe lo trata e caso di malversacion contra Benny Sevinger.
Dia 11 November 2022, e dos Fiscalnan di Ministerio Publico lo presenta nan rekisitorio y exigi castigo.
Den e siman di 12 te cu 16 December 2022, e abogadonan lo tin e chens pa presenta nan defensa.
Caso lo por dura te otro aña: Despues cu e abogadonan a haya e plan alternativo aki, tabatin algun remarke di parti di e abogadonan. Nan a mustra cu nan ta haya e periodo di 1 siman pa nan presenta nan defensa mucho poco.
Hues a bisa cu e ta un plan alternativo y durante tratamento lo mira kico ta sosode. Sino lo sigui cu tratamento Januari 2023 y Februari 2023.
Promer tentativo, e schedule tabata cu na December 2022 lo caba cu e tratamento. Hues a bisa cu Januari 2023 lo sera tratamento di e caso y e ta spera cu na Februari 2023 lo tin sentencia.
Awor cu a bin cambio den schedule, e chens ta grandi cu e tratamento lo dura te Februari 2023 y despues Hues lo bisa pa ki tempo lo por spera sentencia.
https://diario.aw/categories/noticia/hudicial/caso-avestruz-lo-por-dura-te-februari-2023#sigProIdc529072cc2


text:
Landado Patrick Groters tambe ta keda net afor di un otro final A cu 0.12 seconde na Lima, Peru
Patrick Groters a competi awemainta na Lima, Peru den e 100m lomba unda e la busca su paso pa e gran final den e Panam Games Lima 2019. Mester bisa cu mescos ayera Patrick a sali todo por todo den e proem 50m unda e ta mishi prome cu un split di 26.72 seconde. Den e ultimo 50m, Patrick no por a wanta e ritmo pa remata pa un bon tempo y ta finalisa number 4 den su heat cu un tempo final di 56.20 seconde.
Den e overall standing, Patrick a keda na di 9 lugar net pafor di e prome 8 landadonan cu a bay final A y lucha pa e medaya. Patrick a keda 0.12 seconde leu di e number 8 di Barbados 56.08.
Awenochi Patrick lo lidera e final B den e Weganan Panamericano Lima 2019. Exito Patrick Groters


text:
Kurso “Mi yu por mihó ku mi”
Bo sa ku ta abo so por duna bo yu algu mihó ku abo a haña? Hasiendo esei bo ta formando bo mes tambe i kibra ku kadenanan robes di pasado.
Hopi biaha nos ta kere ku nos ta hasiendo algu bon, dor di manda nos yu skol pa siña i ta sinti alivio pasobra skol a tuma un ratu over di nos. En berdat ta algu bon? Kuantu di nos yunan no ta zweef? Abo ta yuda skol pa forma bo yu pa hasié un hende kompleto? Si no ta asina, ta skol ta formé pa bo i alo largu kisas bo no ta rekonosé bo yu su karakter mas.
Skol ta duna nos un pensamentu i sintimentu di sifra. “Bon” ta un sifra haltu i “malu” ta un sifra abou. Kuantu di nos yunan no ta siña pa haña “net sufisiente”? Netamente e aktitut ei ta sigi te ku ora nan ta grandi i ta tuma loke por haña, ta pensa chikí, na logá di pensa ku nan por hopi mas mihó i logra kosnan grandi.
Disidí awe pa duna bo yu(nan) e loke ku ta mihó pa su (nan) futuro, no solamente loke skol siña nan. Ban yuda nos yunan pa ta mihó prepará pa bida. Laga berguensa para i tuma rienda awe di bo yu su bida.
Asina so bo yu por logra un bida dushi, sin niun klase di bèrguensa i wak bèk riba un bida fruktífero na edat haltu.
No ta importá den ki situashon bo ta, esaki ta pa tur hende riba 18 aña. Mas tempran bo kuminsá, mas benifisio bo yu i abo tin durante boso bida.
Djis tuma kontakto via "Contact" i lo mi mail bo bèk pronto.


text:
Ed Sheeran y Elton John a uni pa recrea e famoso escena di Love Actually pa un cancion navideño, cu ta wordo lansa diabierna awo dia 3 di december. E creador di e exitonan The Shivers di 30 aña, y e veterano di musica di 74 aña, tabatin un teaser di nan proximo cancion pa e temporada di Fin di Aña ‘Merry Christmas’ riba nan rednan social.
Awe Ed a deleita su 35.9 miyon di seguidonan riba Instagram, ora el a comparti un fragmento dibertido inspira di e comedia romantico di 2003 pa revela e fecha di lansamento di e single. Ed tabatin un serie di borchi teni den su mannan cu diferente mensahe skirbi riba nan. The Rocket Man tambe a uza su Twitter cu e video teaser awe, pa manda e mensahe cu poco menos di un aña pasa, el a yama @edsheeran pa wak si e kier haci un single di Pasco cu ne y awo e ta casi aki.
Tur e ganashi di ‘Merry Christmas’ durante e temporada navideño di e aña aki ta bay pa Ed Sheeran Suffolk Music Foundation & @ejaf’.


text:
Dicidi prosedente di kasonan mei involukrá den otro for di un hende ku ta buska e pago di un rekompensa additional na lugá di informashon bo por inclui tambe un ramo na otro tipo di daño i perhuisio, included di dos moralDi dos morales ta esnan ku ta deriva di e forma ta dicidi si e kondukta di e empleado ku ta konsiderá inhustu òf ta malu fe, pasando ku e amtenar di e prueba di angustia mental (wak Botote v. Slenger Cada In, CC trinta i nuebe párr.), esakinan nobo"daño koral"por ta indiká. Di dos morales ta un excepcion, no ta e regla: e kalamidat normal i dal e sentimentu ku a resultá un dicidi normalmente no ta included riba e programa. Un recent desishon di Corta for di operacion pa Orario examen si ku e kódigo di daño i perhuisio i e"daño koral"tabata un i e mes, i kon por ta diferente.
E empleo Zochem In perde e huisio i a kondená bai paga daño i perhuisio moral di ex en amtenar di Doel.
E empleo parada pidi di Corta Uso pa redusi e kantidat di daño koral otorga na e hues ta e kaso na e import di dos causados pa violation di Spantaparha Relashonnan di Orario Kódigo (di"Kódigo"). Spesialmente Zochem argento ku e kondukta di suela di preis i e no mester ta un dòbel di compensation. Den su sentensia (Doel v Zochem In, NA) e Tribunal di operacion pa Orario no tabata di akuerdo ku e current, stablesé bo, si bo rason ei ta un konsiensia enkuanto bon kondukta en relashon ku e dos premio, bon kondukta no tabata e mesun. E tribunal rekonosé ku e mester evitá e trampa di dòbel restitushon, i di koral, dos grado ta uza boso sano separá di preis pa inkumplimentu e Kódigo.
Daño i perhuisio pa inkumplimentu di e Kodigo no mester ta vinculada den forma di determinacion, e Tribunal firme i ta risibí manera compensation pa pièrdè di derecho di ta liber di diskriminashon, e ta bisa, e akaso seal e lugá di traha.
Den e Doel desishon di Corta for di operacion pa Orario tene ku e preis pa investigá di reminder e diferente interes den lei i den resultado no ei ta un superposición di e daño i perhuisio. Komo resultado, e moral di e kantidat di dollars di, no a invadí na e dollars di, restitushon na daño na inkompleto e Kódigo. Un resultado parse e abvo e aña pasa di Corta for di operacion pa Orario desishon riba Strudwick v. Aplica Destruí Evaluashon Klínika In, NA Bo ta aki kaso, e Tribunal rekonosé e posibilidat di un superposición entre e dos, sinembargo, a yega na kontinuá ku e punta di e malu fe i e trato inhustu di empleado den forma di dicidi mester sali den un banda dos grado premio di dollars di, ademas di e dollars di, torado pa inkumplimentu e Kódigo. Den Strudwick, e Making e hues den Korte a oumentá e kantidat di luna, ku ta otorgó na e Komandante por konta ronal bou di inskripshon di"Alle daño i perhuisio". Di Corta for di operacion pa Orario rechasá e enfoque i e educa di dos grado premio na e mesun kantidat. (Tene na kuenta ku e Strudwick desishon, e Corta for di operacion pa Orario tambe un restitushon pa dicidi prosedente, e daño na ponementu internacional di angustia nacional i dos primitivo.) Den e Botonan v.
Slenger desishon, e Hustisia Betracht a cuidad pa splika e distinshon entre dos primitivo ku ta presente nacional i dos grado na e asina pa compensa.
Na e desishon di Korte Supremo di Canada laga na kla ku e hues mester pregunta: desde e kondukta ku a duna lugá na e dos primitivo probablemente lo ta di mesun kondukta ku a duna lugá na otro tipo di dos, ku no ta necesariamente un superposición i ta riba e tribunal pa kousa si e dos comentario ta insufisiente pa kontestá e kondukta di Deseá. E mihó mes pa evitá e problema, desde e empleado na adaptá un escrupulosamente respeta ku realisá, inkluyendo di lesamento hurídiko i un lista di pasonan en na hiba pafó di terminashon di un amtenar. Going WLG ta un firma riba abogado internashonal ku dosnan na e miembronan di Going WLG Internationale Limita, e ta un Grupo ingles Limitá na Garantia i nan respektivo illes. Kada un di e miembronan i afiliá ta un autonomie i independiente di entidat. Going WLG Internationale Limita promové, facilitate i koordiná e aktividat di su miembronan, ma pa su mes no proposicion sirbishi di e kliente. Nos struktura ta anunsiá di mas detaye den nos página di Informashon Legal.


text:
Terms of Use / Disclaimer
E kontenido di e website aki ta destiná solamente pa uso general. Hospital Nobo Otrobanda a pone e kontenido disponibel i aunke nos ta hasi nos máksimo esfuerso pa mantené e informashon riba e website aki mas eksakto i minusioso posibel, nos no ta tuma responsabilidat ni ofresé niun garantia, den ningun forma, pa informashon relashoná ku e website aki òf su kontenido, produktonan, servisionan òf imagenan ku pa un of otro motibu paresé riba nos website, ku por resultá di no ta kompleto, puntual, apto òf disponibel. Tur konfiansa depositá den e informashon disponibel riba e website aki ta pa bo riesgo propio.
Bou di niun sirkumstansia nos no ta para responsabel pa niun perdidá of daño. Esei ta inkluí entre otro, kualke perdidá of daño indirekto, a konsekuensia di òf en konekshon ku perdidá di data òf ganashi pa motibu di uso di e website aki.
E website aki ta konektá ku otro websitenan ku no ta pertenesé na Hospital Nobo Otrobanda. Nos no tin influensia riba e kontenido of disponibilidat di e websitenan aki. Referensia na kualke link ku kontenido ku ta pertenesé na otronan no nesesariamente ta impliká ku nos ta rekomendá of sostené e kontenido.
Nos ta hasi nos máksimo esfuerso pa e website aki funshoná debidamente. No opstante esaki, Hospital Nobo Otrobanda no ta para responsabel pa indisponibilidat di e website aki pa motibu di fayonan tékniko fuera di nos alkanse.


text:
GOBIÈRNU I REFINERIA DI KÒRSOU TA YEGA NA AKUERDO PA PAGA E DI 5 TRANSH NA (ÈKS-)TRAHADÓNAN DI ISLA
MINISTERIO KONSERNÍ ASUNTUNAN GENERAL I PROMÉ MINISTER
WILLEMSTAD – Tur (èks-)trahadó di Isla un bes mas ta bai risibí pago di redundansia. Esaki Gobièrnu di Kòrsou resien a palabrá konhuntamente ku Refineria di Kòrsou (RdK). Ta trata aki di e di 5 i último transh ku lo bai paga e trahadónan, kual ta suma un montante total di ANG 12 mion.
E desishon a kai despues ku gerensia i konseho di supervishon di RdK, den konsulta ku akshonistanan, a bai di akuerdo ku e proposishon riba mesa. Intenshon ta – igual na tur transh anterior – pa RdK por rekuperá e montantenan ku ya a yega di paga i ku ta bai paga awor, dor di ‘claim’ nan serka PDVSA. Sinembargo, resultado positivo òf nò di esaki no ta di influensia riba e siguransia pa e (èks-)trahadónan risibí nan kompensashon.
Na momentu di pago lo tene debida kuenta ku tur posibel palabrashonnan hasí ku sindikato.


text: Diahuebs anochi a drenta informe di un problema den un bar na Kamay, mesora a dirigi un patruya na e sitio. Na yegada di e patruya a bin compronde cu aki ta trata di un dama cu tabata burachi y a bira fastioso y rebelde ora cu ela topa cu su ex den e bar y tabata blo busca problema. Na multiple bes polis a pidi pa e bay for di eynan pero e no tabata haci caso di polis ni hasta ora polis a dun’e ordo pa e bay. No a keda nada otro cu yama e vehiculo di transporte pa asina hib’e deteni pa warda di polis.


text:
KRALENDIJK - Un biaha mas Wardakosta ta intersepta go-fast ku mas di 1600 kilo ku droga. Zr.Ms. Groningen, ku aktualmente ta nabega pa Wardakosta di Karibe Hulandes ta hasi’e bastante difísil pa narkotrafikantenan den Region di Karibe Hulandes. E barku patruyero ta nabegá den e area for di aprel 2022. For di e tempu ei ya por a agregá algun kaptura di droga riba su lista di konteo. Ayera un kaso mas a bini aserka ku mas di 1.600 kilo di mariwana. E total kantidat di kontrabanda ku Wardakosta a konfiská ta yega awor na mas ku 5.500 kilo.
E último kantidat a keda konfiská riba 8 di ougùstùs despues ku un boto di kontrabanda a keda interseptá. E go-fast akí a keda deskubrí e anochi promé, pa e Sentro di Operashonnan Marítimo (MOC) di Wardakosta, esaki a alarmá Zr.Ms. Groningen. E barku tabata tei presente e siguiente mainta den e area i a lansa dos boto interseptor rapido. E FRISC nan aki a interseptá e go-fast.
Un ratu promé ku esaki e tripulantenan di e go-fast a tira e paketenan den laman, na momentu ku nan a ripará ku ta persigui nan. Unabes ku e barku Zr. Ms. Groningen tabata den banda di e go-fast nan a ordená pa esaki stòp i e sospechosonan a entregá nan mes. E tripulashon di Zr.Ms. Groningen i di Wardakosta a saka seguidamente 66 pakete ku un total di 1.600 kilo di droga for di laman.
E ocho sospechoso nan i e contrabanda a ser trasladá na ‘Korps Politie Caribisch Nederland’ (KPCN) ku lo sigui atende e kaso. E contrabanda a ser destruí. NOTA: E texto ta scirbi den Papiamento fonetico di Corsou.
ORANJESTAD – Un dia despues cu a raporta e caso tragico di e hoben Daniel Perez-Cujia di 24 cu a hoga den un piscina den fin di siman, e motibo exacto no ta conoci. Tin varios versionan ta circula, unda cu uno ta bisa cu tabata hunga e wega di ken ta keda mas largo bou di awa, mientras cu otro version a bisa cu e hoben a cay, dal su cabez y hoga den e piscina. Autoridad a confisca e curpa pa determina kico por a causa e morto di e hoben aki. NoticiaCla ta manda palabra di condolencia na famianan di e fayecido.
SEROE COLORADO - Diadomingo pa 10.35 central di polis ta wordo notifica di un acidente basta grave den Colorado.Na yegada di patruya ta pidi pa un ambulance y materialwagen cu maximo urgencia mirando cu den un di autonan tin 3 persona cu no ta duna señal di bida y cu tin 4 persona mas gravemente herida.Diferente Ambulance a yega na e sitio y transporta 3 mucha ( 10 luna, 3 aña y 5 aña) y un hende mayor di edad cu maximo urgencia pa hospital. Pa 11.28 Dokter De Cuba a constata morto di: Joanne Carolina Wouters, Aruba 13 oktober 1987
WILLEMSTAD - Mainta tempran di djadumingu 18 di sèptèmber, Sentro di Operashon Marítimo (MOC) di Wardakosta Karibe Hulandes a alertá e barku patruyero tokante un boto sospechoso. Despues di e notifikashon di MOC, Zr.Ms. Groningen a nabegá bai e lokalidat di e boto sospechoso pa interseptá esaki. E avion patruyero Dash di Wardakosta tambe a keda dirigí na e lokalidat pa asistí e barku patruyero.
WILLEMSTAD - Barku di Marina Zr.Ms. Groningen nabegando aktualmente pa Wardakosta Karibe Hulandes, den mainta di 16 se?pte?mber, a intersepta? un transporte di droga di mas o me?nos 1200 kilo di kontrabanda. Esaki ta e di 14 kaptura di droga pa Zr.Ms. Groningen, desde ku e barku patruyero ta nabegando den Karibe desde aprel 2022. Ku e kaptura aki? Wardakosta Karibe Hulandes tin un total di droga di mas o me?nos 10.000 kilo ku a konfiska? den an?a 2022.


text:
Peticion Debe & Credito SVb
Entrante 22 di augustus 2018 Banco di Seguro Social Aruba SVb a cera e formulario pa peticion Debe & Credito na SVb, cual awor solemente doñonan di trabao cu ta registra riba e website di SVb por habri y yena. Esaki pa evita cu e informacion aki por wordo manda na un persona cu no ta autorisa pa ricibi e informacion aki, pues pa SVb por controla esaki. Mediante e registracion SVb por controla y verifica cu tur peticion ta wordo haci pa un persona kende ta autorisa pa haci esaki.
Pa por registra riba e website di SVb e doño di trabao por sigui e link di “Registra pa MiSVb“, cual por wak riba e pagina principal di e website di SVb www.svbaruba.org. Despues di yena e formulario aki e informacion ta wordo controla. Den caso cu esaki ta corecto e registracion ta wordo aproba y e doño di trabao ta ricibi un email. Den e email aki ta splica e doño di trabao con por finalisa su registracion y log in riba nos website.
Banda di yena e formulario di Debe & Credito tin otro formulario cu solamente doño di trabao registra por yena, por ehempel registracion di empleado nobo. Cu e formularionan aki no ta necesario mas pa pasa na oficina di SVb, pero por haci tur esaki online mediante nos website.
SVb ta sigui automatisa su sistemanan y asina brinda tur su cliente un miho servicio, cual mas y mas por wordo haci na cas of for di cualkier luga mediante nos website. Den caso cu a topa cu cualkier problema, por fabor laga nos sa mediante info@svbaruba.org.


text:
E kareda di mountainbaik a tumá lugá Djadumingu ultimo ku salida 6.30am en punto según e programa.
Den tempu di COVID ahinda por tabata posibel pa organisá eventonan deportivo ku responsabilidat.
40 Duo (80 deportista) a bringa den e kalor ku tabata hasi i kamindanan difisil pa kore di e trámite di 55 of 73 km. Tur dos ruta tabata di suit pa nòrt, di aeropuerto pa Rincon.
Pasando dor di kamindanan di tera ku lodo di Washikemba, Lagun, Bolivia i Trai Montaña, krusando después di parti oost pa west a yega na e parti ku siklistanan ta yama “The Hell” debí na e difikultat pa pasa. Después a baha riba kaminda Broertje Janga unda e trayekto a separá e Elite for di e Pro. Uno a bai links direkshon sabadeco , e otro a bai rechts direkshon Rincon via para Mira i Alta Mira pa regresá i kompletá e ruta via Sabadeco i seru largo.
E difikultat di e diferente kamindanan, e largura di e ruta kombiná ku e kalor ku a hasi tabata hopi fuerte pa algún partisipante ku no por a terminá e ruta Xtreme aki.
Pa loke ta tempu di e kareda, esun ku a kore e ruta Elite (73km) den menos tempu tabata den 3 ora i 14 minüt i e ultimo ku a drenta a hasi’é den 5 ora i 20 minüt
Debí ku ta e tempu di e último entre e duokoredornan ku drenta ta esun bálido, no tabata posibel pa esun ku a drenta promé ku e tempu mas abow gana e kareda.
E ganadornan di e kareda Elite a resultá Robert Potveer i Ed Kegt di Korsow ku un tempu di 3:16:20
Den e klase di Pro route (55) e tim ku mihó tempu tabata Domingos de Lima i JarneEverts di BONAIRE ku tempu di 2:36:44
Tambe tabatin un equipo di Junior ku tambe a kore e ruta di 73km den un tempu di 4:21:39 Marcel Spruit i Michel Prissiajnouk representando BONAIRE.
E evento aki atrobe a resultá un éksito i Bonaire Xtreme Sports Bonaire ya ta preparando pa esun di 2022.


text:
Detenshon pa maltrato i sendementu di outo na kandela
KOMUNIKADO DI PRENSA 341 /2022
9 yüli 2022
Detenshon pa maltrato i sendementu di outo na kandela
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra mardugá alrededor di 03.34’or, Sentral di Polis a dirigí un unidat pa Kaya Balerian
pa un kaso di maltrato.
Na yegada di e unidat polisial, el a topa un outo na kandela.
E habitante a splika polis ku e tabatin un diskushon fuerte ku su pareha ku a kaba den un
bringamentu.
E hòmber aki a maltratá e dama i despues a pega un outo na kandela.
Polis a bin topa e dama víktima na kas di un bisiña na unda el a bai pa buska refugio.
E dama tabatin kara hinchá i tabata keha di doló interno.
Ambulans ku a yega na e sitio a transportá e víktima pa C.M.C. pa tratamentu médiko,
miéntras ku na e sitio, polis a detené e hòmber sospechoso A.D.M. di 40 aña di edat nase
na Kòrsou pa maltrato i sendementu di outo na kandela.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text:
HERIDANAN A KONSEKUENSHA DI NOS HISTORIA DI SKLABITUT TA RESIEN Hulanda mester rekonosé lokual nan a hasi, pidi diskulpa i traha riba reparashon
Djarason 17 ougùstùs 2022, dia di konmemorashon lucha pa libertat ku TULA a hiba pa nos, parlamento di Kòrsou a reuní ku komishon di “Binnenlandse Zaken Tweede kamer” di Hulanda.
Tópiko di e reunion tabata “informashon riba e tópiko di sklabitut”. E komishon a bini riba inisiativa di e miembro di “Tweede Kamer” Salima Belhaj. E komishon kier a skucha i kompilá informashon riba e tópiko ariba menshoná.
Di parti Trabou pa Kòrsou, Sr. Calmes a trese dilanti ku e historia di sklabitut ta hasi doló. Nos ku tei awor aki ta e di 4 i 5 generashon despues di sklabitut. Pues no ta leu. E heridanan ta resien. Pa TPK ta importante pa Hulanda hasi 3 kos: rekonosé lokual nan a hasi, pidi diskulpa i reparashon. TPK a mustra riba e echo ku na NAAM i Archivo Nashonal tin tur informashon. TPK a papia di e echo ku nan komo Hulandes no sa kiko nos ta sinti. Pa motibu ku ta nan semper tabata e opresor. Ku nan nunka tabata den e posishon di ta abou pa wòrdu oprimí
.
Pa prueba nan ku te awe e situashon no a kambia, TPK a trese algun ehèmpel bibu:
- TPK a mustra nan riba artikulo 51 i 52 di Statüt di kua profesornan di Hulanda mes a bisa ku nan ta artíkulonan kolonial. Gobernadó por disidí di tuma desishonnan na nòmber di Rei.
- Resientemente e Areglo di disputa (geschillenregeling). Akinan na 2015 parlamentonan den reino a yega na 3 akuerdo, pero un sekretario di estado e yega i pone un kantu i bini ku unu di su mes. Pakolmo Tweede Kamer a vota pro. Ta Eerste Kamer a bari e kos ei for di mesa. Pues na final ta Hulanda ta disidí.
- TPK a mustra ku den konseho di minister di Reino, nan ta mas tantu ku nos ministernan plenipotensario. Pues semper ta nan komo Hulanda ta vota i gana.
- TPK a mustra riba coho ku un kontenido di dominá, pero tambe e forma ku a IMPONÉ coho riba gobièrnu i chantagiá gobièrnu poniendo preshon.
- E preshon ku sekretario di Estado Van Knuffelen ta buta riba minister di finansa pa pasa e lei di ‘’topinkomsten’’ i a purba fòrsa minister presidente di Aruba pa pone preshon riba parlamento di Aruba. Ku otro palabra, no ta respetá kon nos demokrasia ta funshoná. Paso nunka un minister por disidí riba parlamentu. Na final riba pregunta di e miembro Renske Leijten, TPK a duna komo kontesta, ku manera reino Hulandes ta awor aki, TPK sigur no ta interesá pa keda den Reino.


text:
Mi tabata wak riba Facebook, un dje sitenan di notisiana’i. Mi a mira ku nan a pone un verhaal tokante un persekushon ku a tuma luga ayera den Buena Vista. Par’i gai den un outo a purba di bai laga polis i na kaminda nan a tira algu for di bentana. Ora polis a bai wak a resulta di ta un arma di kandela.
Mi’n ta kere niun hende a claim e komo di dje, pues tur hende a wòrdu aresta e momentu ei.
Atardi m’a bin kompronde ku ta Mayud tabata un dje gainan ku a wordu aresta. Hopi yamer.
Mi kemen Mayud nèt abo Mayud? Ban serio Mayud!!
Mi ta yama Glenn Thomas pa bosnan Mayud, paso boso no por ta serio Mayud.
Bo no tabata kera kibra boter den kabes di hende lastunan ei? Awor bo ta laga polis bai ku bo arma Mayud?
Pero even serieus, kòrant no a bisa ta di ken e arma ta, pero si nan a menshona ku e rapper G-BRO (My Youth) a wòrdu detene. Yamer ku e gai yongnan aki ta hinka nan mes den e posishonnan aki.


text:
E fiesta cultural di San Juan (Juan Bautista) conoci den boca di pueblo manera Dera Gay ta data desde aña 1862 y ta wordo celebra tur aña riba 24 juni. E storia di e origen di e fiesta religioso y cultural aki conoce varios version.
E origen religioso ta relaciona cu fecha di nacemento di San Juan Bautista pero na mes momento e origen cultural ta mustra riba e fiesta di cosecha. Aunke tin un aspecto religioso, Dera Gay ta mas tanto conoci como un fiesta cultural cu entre otro musica, baile y canto. Colornan cu ta domina ta cora y geel. Geel ta simbolisa e palo di kibrahacha cu ta floria y cora como simbolo di candela cu ta cende riba e anochi prome pa anuncia e fiesta di e siguiente dia.
Segun tradicion e fiesta ta cuminsa dia 23 di juni ora cu e cunukeronan ta cende sobra di palo di maishi na candela y pa asina cuminsa prepara pa e temporada nobo di cosecha. E cendemento di candela ta manera un limpiesa pa despues por cuminsa di nobo.
Dia 24 di juni, despues di bahada di solo, e fiesta di San juan ta cuminsa den diferente districto cu baile di Dera Gay, baile di bula candela y baile di bandera. E baile di candela ta pa proteccion contra malesa y mala suerte. E baile mas conoci ta esun di Dera Gay, unda e hende homber cu su wowo tapa y cu un palo den su man mester purba mata e gay. Antes e bailamento aki ta tuma luga den sabana cu un gay bibo dera. Awendia ta usa un gay traha y e baile ta den club. Esunnan cu sa baila ainda den sabana of riba veld di tera ta usa un calbas.
Tambe tin un baile di bandera, unda ta pone diferente banderin den suela y un persona cu wowo tapa cu lenso ta busca e banderinnan. E ceremonia ta wordo acompaña pa musica folklorico. E instrumentonan musical cu ta resalta ta fio, wiri y tambu. E cantica di Dera Gay mes ta data desde 1862. Locual no ta falta den e celebracion aki ta cuminda crioyo y bebida.
E fiesta di San Juan y Dera Gay a bira hopi popular atrobe despues di añanan setenta bou di poblacion local como tambe na e scol ta duna atencion na e fiesta popular aki.


text: Dialuna mainta a drenta informe di un accidente cu hende herida na Pos Chikito, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un chauffeur di un s.u.v. no a regula su velocidad ni a mantene distancia a bay dal tras di e auto su dilanti. Den e auto dilanti tabata tin un dama na estado y a pidi presencia di ambulans. Na yegada di e ambulans nan a atende e dama na e sitio mes pero a lague sa pa e bay su controlnan.


text: ORANJESTAD – Awor cu e Ministernan di Gabinete Wever-Croes II a huramenta, e proceso pa finalisa Presupuesto 2022 pa Pais Aruba por sigui. E siman aki Minister Maduro ta reuni cu cada colega Minister pa asina por repasa e cifranan di cada ministerio y brinda cada Minister e oportunidad pa tuma e decisionnan necesario pa asina por finalisa Presupuesto 2022. Despues di e ronda di e reunionnan individual aki, Conseho di Minister lo mester aproba e cambionan pa asina e concepto pa Presupuesto 2022 por bay cana su caminda pa haya conseho di CAFT y Raad van Advies. Teniendo cuenta cu e tempo cu e instancianan aki ta tuma pa formula nan conseho y despues e tempo necesario pa Gobierno atende cu e consehonan aki, ta premira cu e concepto di Presupuesto 2022 lo yega na Parlamento na januari 2022 pa su tratamento.


text:
KanaPapiaBiña
Bo ta pasando dor di terapia di kanser di pechu, bo ta un sobreviviente of relatá na e tema aki Fundashon na Pechu
Ta organisá e luna aki atrobe ‘Walk Talk Wine’
E ‘walk talk wine’ aki ta tuma lugá na playa Caracasbaai, na banda robes di Restorant Pop’s Place.
Meil/ yama nos pa detaye i
Korda subskribí
Napechu@gmail.com (+599-9) 5616655 / 6668279
Pa 5 florin nos ta ofrese un biña di glas, un pasapalu, hendenan greit i kombersashonnan sopresante. Bin ku bo mes stul i no lubida bo sapatu di kana.
Warda e evento den kalènder
Eventonan ku a pasa


text:
La Diva GG konsiderando diferente opshon?
Ayera mèrdia, durante show di Ruvette Dirksz na Radio Direct 107, e ‘Reina di Ambiente’ a komentá ku Givienca Clotida a ‘zeg af’ oferta di trabou pa formashon di e GIO ‘nobo’. Tambe e’la komentá ku ta sobra dos mega kantante pa konfirmá nan partisipashon. Klaro, nos tambe ta skucha! Awe mainta, korant Vigilante ta konfirmá loke Ruvette Dirksz a komentá ayera tardi durante di su show.
Givienca Clotida, konosí komo ‘La Diva GG’ tin un silensio rondó di su partisipashon. Un kos ta sigur, na unda ku GG ta, tin ambiente! Últimamente GG su presensia komo ‘guest star’ permanente den frònt di Buleria a bin ta resultá masha bon mes pa e kantante i e banda. Durante di e último aña(nan) a krea sigur algun ‘hit’ ku e banda di Aruba. Ora pone e hitnan di Buleria huntu ku esnan di Dreams, GG tin un repertorio kayente ku por bòltu kualke fiesta.
‘La Diva GG’ den frònt di e GIO ‘nobo’ ta keda un pregunta. Aunke awe mainta korant Vigilante a skibi ku e kantante no ta interesá pa por lo pronto forma parti di niun agrupashon musikal. Trendsz.NET ta warda e kantante mes konfirmá of desmentí su partisipashon. Djayabanda kisas e opshon ta pa GG sigi ‘move’ ku HnlY Music, konsiderando ku nan tin e mesun maneho?
Un palabra di éksito na GG ku e desishon ku e’lo mester tuma próksimamente; nos a komprondé ku invershonistanan di e GIO ‘nobo’ e pone un pago formal pa GG riba mesa di negosiashon. To be continued....


text:
Den fin di siman hues-comisario a bay di acuerdo cu e peticion di fiscal di Ministerio Publico, pa prolonga detencion di dentista Abdalhadi Kawaiah cu un maximo di ocho dia mas. A deten’e diaranson anochi na su consultorio sitia na Cumana. Diabierna, ora e dos dianan a yega, fiscal a pidi pa want’e mas dia aden pa por caba cu e investigacion contra dje.
Te cu awor, e acusacion ta cu dentista Kawaiah ta practica tratamento como orthodontista sin cu e ta autorisa pa haci tal. Es mas, DVG a kita su licencia pa e por practica medicina na Aruba y AZV a kibra su contract di trabou. Asina mes, burlando di nos sistema, el a opta pa toch sigui practica y a atende pashent despues di e prohibicion.
Pashent a keda den incertidumbre
E ultimo dianan aki pashentnan cu normal ta cu dentista Kawaiah, ta acercando otro dentista pa por haya cuido. Nan ta presentando cu varios storia lamentabel, di lo a paga adelanta pa servicio y cu awor nan lo no haya dicho servicio. Ta pidiendo otro dentista pa tuma nan caso over, pero sin cobra pasobra nan a paga Kawaiah caba. Ta cuestion di ward’e sali di prizon, pa e por responde pa e sumanan di placa cu el a cobra di pashent sin cu e tin derecho pa haci esey pasobra e NO mag di practica como orthodontista na Aruba! Specialmente mucha cu a pone beugel, awor ta sinti cu nan a keda sin dentista y sin retainer pa sigui cu nan tratamento.
AZV a regla otro dentista caba
AZV a informa diahuebs cu a termina e contract cu “ortodontista” A. Kawaiah pa motibo cu e no a haya Decreto Ministerial nobo pa por sigui traha na Aruba. E intencion ta cu entrante 1 di juli tin un ortodontista nobo, den persona di Jesús Enrique Gualdrón Escalona. E ta un ortodontista cu a specialisa na Universdad El Bosque na Bogotá. E tin 39 aña di edad y ta domina nos idioma Papiamento.
Lo traspasa tur aseguradonan di AZV cu tabata cerca Dr. A. Kawaiah (cu machtiging valido) pa servicio cerca dje. Lo informa nan riba corto plazo con e traspaso di Dr. Kawaiah pa Dr. Gualdrón lo tuma luga. Dr Gualdrón Escalona ta bay traha na Vital OMS Dental Clinic NV. na Boegoeroei 49B (banda di SaveMore), cu ta e clinica di dentista (y alabes parlamentario di MEP) Arthur Vallejo.
Basta tempo andando
No ta for di awor, sino ta por lo menos dos aña caba cu otro dentistanan studia di Aruba ta canando un caminda di cruz pa DVG cu a permiti Kawaiah traha y pa AZV cu ta pag’e pa haci trabou ilegalmente, pa por pone un paro na e tendencia aki. A bay casonan den corte y na final a resulta cu berdad Abdalhadi Kawaiah no ta dispone di e diploma ni conocemento cu e ta pretende di tin. AZV a kibra relacion di trabou cu ne mientras cu Gobierno a cancela su licencia pa por opera como orthondontista.
E tabata taha
E dentista aki tin problema serio cu Inspeccion di Medicina na Aruba, IVA, cu a tah’e cu e no por practica mas. Asina mes, siman pasa a yega y sorprend’e cu polis na su consultorio. Tabatin ambtenaar di IVA tambe presente cu polis pa prepara e proces-verbaal y procesa e dentista pa motibo di ta eherciendo trabou ilegal na Aruba. A splic’e na mas cu un ocacion kico e mester haci pa regla su papelnan y su diplomanan y haci e trabou cu el a studia p’e y no eherce locual e no ta capas ni prepara pa practica.
Keho oficial
Dos aña pasa e conocido dentista Hendrik Marsman a dirigi un carta oficial na Aruba Dental Society, na IVA y na AZV, cuestionando ken of con ta controla e veracidad di diploma y experiencia di supuesto odontologonan cu ta bin establece na Aruba. Ta core duna nan permiso pa practica, compitiendo contra dentista yiu di tera, sin cu e stranhero tin e preparacion cu e ta pretende di tin. Tampoco ta controla si a yega di keha nan, castiga nan y persigui nan pa erornan grave den nan trabou.
Dentista no ta un specialista
E tempo ey Hendrik Marsman a cuestiona veracidad di e preparacion di Abdalhadi Kawaiah, a practica como specialista na Aruba, siendo e no ta. A verifica cu Canada, unda supuestamente el a studia, cu a confirma cu e dentista di Algeria, cu a haci su estudio di bachelor di “tandheelkundige” a sigui un curso na Universidad di Toulouse Sabatier III (e ta menciona den su facebook postgraduate, no master) a drenta Aruba y logra registra su mes como specialista (orthodontist) y tin contract cu AZV y ta cobra Afl. 650.000,- pa aña y tambe na companianan di seguro particular cobrando tarifa di specialista.
Ta cuestiona con a controla su diploma
Pa haya un permiso di trabou na Aruba mester viseer bo diploma prome na DVG como dentista (LUT/MB) of como specialista medico (LUG) y despues bo por haya permiso pa practica medicina. Ta cua papel el a presenta na IVA pa viseer su diploma? A viseer of keda sin viseer su diploma? A haya tur e tuchtzaak uitspraak? Asina mes a lag’e traha na Aruba? Un caminda den gobierno a pifia cu no a actua y cera su praktijk y sac’e for di Aruba. Ken ta responsabel…asina dentista Hendrik Marsman a cuestiona.
E diferencia entre dentista, kaakchirurg y ortodontista
Pa esunnan cu no sa e diferencia den tandarts, kaakchirurg y orthodontista, aki un splicacion:
Un estudio pa tandarts na Hulanda bo mester a caba VWO y 5 aña di estudio. Bo ta haya bo bachelor despues di 2 aña y master despues di 3 aña (drs) cu e titulo di tandarts. Na Sur America tin diferente colegio y universidad y bo por drenta cu MAVO of HAVO of VWO y despues di 4 aña bo tin bo bachelor. Cu esaki bo por pasa examen na Aruba (tin 5 aña no tin examen) y bo ta haya e titulo di “tandheelkundige”. Esaki no ta duna bo derecho riba e titulo di tandarts, cu ta solamente pa Drs. Tandheelkunde di Hulanda.
Pa specialista nos ley conoce solamente 2 variante;
- Kaakchirurg cu ta na Hulanda y Europa ta encera 6 aña medicina, despues cu bo a caba dentista y mas 4 aña kaakchirurg y wetenschappelijk onderzoek. Pues un kaakchirurg ta un dentista (6 aña), un dokter (6 aña) 2-3 aña wetenschappelijk onderzoek y promoveer (PHD) mas 4 aña opleiding kaakchirurg.
- Ortodontista: Bo ta haci despues di 6 aña dentista, 2-3 aña wetenschappelijk onderzoek y promoveer (PHD)y start estudio di 4 aña como orthodontist. E ora bo tin e titulo y bo ta master den orthodontics. Dentista por haci (postgraduate) curso di beugel di 1-2 aña pa siña traha cu beugel, mescos cu implante, sigui cursonan tur aña etc. Esaki no ta haci un dentista un kaakchirurg of orthodontist!
Caso na Canada y na Aruba
Na Canada e dentista aki a hay’e cu diferente caso na tuchtcollege y a perde 2 caso den hogerberoep, confirmando e casonan. Parce cu e lo a comete fraude, door di falsifica firma di pashent, haya reprimande pa presenta como ortodontista (locual e no ta) y despues di a perde e hoger beroep na aña 2016, el a bin traha na Aruba cerca dentista Walker cu contract di AZV. Despues di 3-4 luna dentista Walker a stop e di traha na su clinica door di su prestacion clinico.
Na Aruba parse ta tin 3 keho contra di dje y un a bay tucht college y resulta den un tuchtuitspraak contra dje. Na Canada e tabatin den un solo caso 17 encargo contra dje cu boetnan halto (riba 10 mil dollar) y a suspend’e durante 4 luna. Den e veredicto ta mustra cu e no tin spijt/remorse di su actonan y ta gañado. Na Aruba ta presenta su mes como ortodontista y tambe tin un scol di “orthodontics”.
Investigacion penal
Ta parce cu, despues di basta esfuerso pa canalisa e proceso via IVA y canal administrativo sin exito, cu awor porfin IVA a dicidi di tuma e caminda penal. Cu esey a entrega keho na Ministerio Publico pasobra ni cu a kita su licencia, a corta su contract cu AZV, cu toch e dentista ta sigui burla di nos leynan y ta sigui practica manera nad’un pasa.


text:
Negocios y Ejecutiva Magazine (Miami) ta rekonosé yu di Kòrsou pa su prestashon tòp!WILLEMSTAD- 27 di desèmber 2015 – Ofisina di Turismo di Kòrsou (CTB) ta felisitá su Marketing Manager pa e merkado di Nort Amérika, sr. André Rojer ku a keda rekonosé komo ‘Top Hispanic Entrepreneur 2015’ na Miami dor di e revista Negocios […]
…Kòrsou a resultá den e 10 damanan di mas bunita di universo…WILLEMSTAD- 22 di desèmber 2015 – Ofisina di Turismo di Kòrsou (CTB) i Coridja Stars Productions huntu ku komunidat di Kòrsou a yama Miss Universe Curaçao 2015, srta. Kanisha Sluis un kaluroso bon bini durante un resepshon na Curaçao International Airport. Kòrsou kompletu a […]
WILLEMSTAD- 21 di desèmber 2015 – Resientemente Gobièrnu di Kòrsou a anunsiá ku entrante promé di yanüari 2016 Logeergastenbelasting lo keda inkluí den e Landsverordening Omzetbelasting 1999. Esaki ta nifiká ku lo no bai tin Logeergastenbelasting (LGB) mas pero ku na su lugá ta introdusí Omzetbelasting (OB). E porsentahe ta keda igual esta 7%. E […]
WILLEMSTAD- 20 di desèmber 2015 – Entrante 20 di desèmber, Air Transat a kuminsá ku buelo 1 biaha pa siman riba djadumingu entre Toronto, Canada i Kòrsou. Na yegada di e promé buelo e piloto i crew a keda risibí pa Chief Operations Officer di Curaçao Airport Partners (CAP), sr. Tobias Markert, Direktor Interino di […]
WILLEMSTAD- 19 di desèmber 2015 – Entrante 19 di desèmber American Airlines a kuminsá bula 1 biaha pa siman riba djasabra for di Charlotte Douglas International Airport (CLT) pa Kòrsou, ekspandiendo mas i mas den e aria di Karibe. Ku e buelo nobo aki, biaheronan tin akseso na mas di 720 buelo diario pa mas […]
WILLEMSTAD- 16 di desèmber 2015 – Entrante 16 di desèmber Aruba Airlines a kuminsá ku buelo 3 biaha pa siman riba djarason, djabièrnè i djasabra entre Aruba i Kòrsou. Riba e mesun dia Aruba Airlines a inougurá tambe su buelo pa Santo Domingo. Na yegada di e promé buelo a hiba palabra Direktor Ehekutivo di […]
WILLEMSTAD- 9 di desèmber 2015 – E promé turista ku a hasi uso di e Online Embarkation and Disembarkation card esta e ED card a yegá Kòrsou. Ta trata aki di sr. Jeroen Kok ku a yega for di Amsterdam riba buelo KL 785 di KLM. Den ménos ku 48 ora un total di 135 […]
WILLEMSTAD- 7 di desèmber 2015– Resientemente Ofisina di Turismo di Kòrsou (CTB) a organisá un happy hour espesialmente pa e elenko internashonal ku ta na Kòrsou den kuadro di grabashon di e pelíkula ‘Double Play’. Meta di e happy hour tabata pa gradisí e elenko internashonal pa nan kolaborashon den yuda promové nos pais internashonalmente. […]
…Esaki lo sòru pa un proseso mas lihé i efisiente ora di pasa na Imigrashon…WILLEMSTAD- 7 di desèmber 2015– Dia 7 di desèmber, Ofisina di Turismo di Kòrsou huntu ku Departamentu di Imigrashon a lansa e vershon digital di e Embarkation and Disembarkation card (ED-card). E online ED-card tin dos meta prinsipal esta sòru pa […]
…Turismo a generá 71 mion florin den luna di òktober 2015…WILLEMSTAD- 3 di desèmber 2015 – Sifranan preliminar kolektá den luna di òktober ta indiká un kontribushon di 71 mion florin den nos ekonomia, esaki ta 1% di kresementu kompará ku aña pasa kaminda e montante generá tabata 70 mion florin. E echo ku ta […]


text:
Tin ora nos ta bringa situacionnan den bida, puntrando nos mes pakico ‘ami’. Y nos ta lubida cu den e momentonan di turbulencia nos por sinja cosnan hopi balioso. A menos cu nos no ta interesa pa sinja y ta sufri por nada.
Aunke no semper facil, e caminda di menos resistencia ta sinja nos pa landa cu e marea di bida y sa cu tur cos ta pasa un dia. ‘Mi ta hala rosea, pues mi ta na bida’, un amiga stima a bisa mi despues cu su casa a fajece. ‘Mi a scoge pa rouw na mi manera y no ta tur hende ta di acuerdo cu esaki’. Berdad, tin ora cu tur bon intencion hendenan ta hasi bo caminda mas largo y pisa den bida. Mi a sinja cu nada ta pasa por nada y cada crisis den bida finalmente tin su balor. Tin un dicho cu ta bisa ‘Loke no ta mata bo, ta hasi bo mas fuerte’. Asina berdad, di berdad berdad.
Crisis den bida ta bin ora cu ainda nos ta carga nos muchila di bida cu cosnan cu nos no ta cla cu ne riba nos lomba. Situacionnan cu a pasa hopi anja anterior den nos bida, cu nos a kere cu nos a lubida, tin ora por duna nos un sabor marga den nos stoma ora ora algo re-corda nos riba e tema. E senjal ta cu ‘ainda tin trabou pa hasi’. Experencianan propio y experencia di otro hende a sinja mi cu ta importante pa ta balente y enfrenta situacionnan na momento cu nan presenta y no warda pa nan soluciona pa arte di magia. Pa e simpel motibo cu esaki lo no sosode.
Nos no ta bin di un cultura cu ta sinja nos hopi asertividad. Tampoco nos ta bin di un cultura cu ta sinja nos balora nos talentonan for di chikito. E ora no ta keda nos mucho otro cu explora y discubri nos talentonan nos mes. Di e forma aki nos ta sinja conoce nos forsa… pa por enfrenta adversidadnan den e temponan aki cu no ta mes facil pa tur hende.
Asertivad ta e contrario di apatia cu ta hasi nos esclavo di e circumstancianan den nos bida. Asertividad ta laga nos lanta para pa nos mes y nos derecho. Un actitud asertivo ta evita cu hende ta trapa riba bo derecho. Si cada hende den un comunidad bira mas asertivo nos ta haja e nacion cu nos ta haja cu nos merece. Esaki lo hasi cu nos no mester bringa asina hopi mas. Nos propio actitud lo atrae y magnetisa e cosnan cu nos ta desea den nos bida. Nos lo biba den flow.
E caminda di menos resistencia lo bira nos forma di bida nobo. Esta un dushi pais Aruba lo ta! Bo’n ta kere?


text:
Diabierna anochi den un bon ambiente a tuma e sorteo pa e grandioso pre-campeonato di Aruba su futbol divishon honor, edishon #17 di Copa Don Elias Mansur. Den presencia di representantenan di e ekiponan y prensa a tene e reunion y bai over e reglanan. Despues a continua e loting, unda e lider di grupo A a bira sv Dakota cu ta acompanja pa Nacional, La Fama y Estrella.
Lider grupo B a bira RCA acompanja pa Riverplate, Caravel y Bubali. Diabierna 26 di augustus pa 7:00 pm tin apertura y pa 7:30 lo ranca sali cu e candeloso partido entre e eterno rivalnan Abejanan di Dakota y Naranhadanan di St Cruz. Riba mesun dia pa 9or di anochi lo continua cu otro gran partido entre e fuerte ekipo Berde di Savaneta La Fama y e Dragonnan di Alto Vista Nacional. Diasabra ta acshon den grupo B. Pa 6or e Tricolornan di Solito RCA vs e Hulk di Bubali. Pa 8or diasabra ta e Rioplatensenan di Madiki vs Piratanan di Angochi Caravel. Asina e schedule lo continua diasabra anochi cu un wega mas y diadomingo atardi 4or cu tres wega. Cushina lo ta sublime y bar cu chill bon friew. Entrada ta solamente Awg 5,00 y mucha te cu 12 anja ta drenta gratis. DJ MCK lo anima e publiko henter e torneo.


text:
Diasabra awor dia 17 di september Arubaanse Voetbalbond, AVB, ta organisa e prome “Exchange of the Champions”, unda cu e campeon di Sint Martin, esta Concordia FC, ta enfrenta e campeon di Aruba, esta S.V. RCA den Stadion Guillermo Prospero Trinidad pa 9:00pm. E evento ta cuminsa cu un “clash” entre S.V. Estrella y S.V. Britania pa 7:00pm y lo tin musica di DJ pa entretene publico.
E wega aki ta un regalo, un extra incentivo pa e campeon di Aruba di parti di AVB, segun Presidente di AVB, Richard Dijkhoff a splica y e intencion ta pa organisa un wega internacional pa e campeon di Aruba entre campeonatonan y despues di Copa Don Elias Mansur, cual ta wordo considera un pre-campeonato.
Richard Dijkhoff a splica cu carchinan ta bay den prebenta na Hamaca, Welcome Back Snack y na veld di RCA y ta costa solamente 10 florin pa persona. Muchanan bao di 12 aña ta drenta stadion gratis, pero mester ta compaña pa un adulto. E teamnan di S.V. Estrella y S.V. Britania tambe lo tin ticketnan disponibel.
Benta di e ticketnan ta fungi tambe como un forma extra pa e clubnan yega na fondo, como cu tur benta di entrada cu nan logra ta bay bek pa nan, pa asina nan tin un poco fondo extra net prome cu e campeonato nacional cuminsa.
Juan Valdez, director tecnico di S.V. RCA a splica cu e training di su ekipo a cuminsa ya caba for di dia 19 di juni. Copa Don Elias Mansur tabata un preparacion pa e wega internacional y el a haya un bon chens pa cuminsa cambia e strategianan di e team y introduci pues un sistema nobo compara cu e tecnica nan uza aña pasa. El a agrega cu tin algun hungado nobo y algun cu tabata hungando caba cu e ekipo y cu e tin 4 keeper, 8 defensa, 8 medio campo y 6 delantero ta train hunto y hungando pa e scoge for di nan kende lo forma parti di e ekipo.
Rick Santos ta e di dos capitan di S.V. RCA y ta militando den e ekipo for di un edad hopi jong. E ta hopi entusiasma cu e wega internacional y ta agrega cu S.V. RCA tin un tremendo team y cu no ta por nada cu nan ta e team campeon di Aruba. Tur aña e division “jeugd” ta produci hopi talento y ta yuda hopi den e hoofdklasse, segun Santos. E ta preparando cu hopi confiansa cu RCA lo ofrece un tremendo wega riba dia 17.
Di parti di S.V. RCA atrobe nan lo regala entre nan muchanan 150 ticket gratis, asina Presidente di S.V. RCA, Dito Acosta a laga sa. El a conclui bisando cu nan lo ta organisando tambe un evento na Hamaka dia 16 di september pa haci un poco promocion adicional pa e wega.


text:
Kontròl di tráfiko i alkohòl.
Kontròl di tráfiko i alkohòl.
Djabièrnè 24 di mei 2019, Polis konhuntamente ku K.Mar, Duana, Ministerio Públiko i Brantwer a tene kontròlnan di tráfiko i uso di alkohòl den tráfiko. E kontròlnan aki a tuma lugá entre 19.30 or pa 22.00 or riba Kaminda Venacio F. Isenia i entre 23.30 or pa 01.00 or riba Sta Rosaweg.
A kontrolá un total di 126 vehíkulo i a partí un total di 55 prosèsverbal pa e siguiente infrakshonnan:
Manehá un vehíkulo sin:
reibeweis bálido;
ku e impuesto di vehíkulo ta pagá seguro bálido;
karchi di kùr bálido; lus di dim;
lus di brek;
Manehá un vehíkulo:
ku glas skur.
Durante di e kontròlnan kran a transportá 7 vehíkulo.
Dos shofùr mester a pasa test di alkohòl serka personal di K.Mar i un estranhero ku no tabatin su dokumentunan na òrdu mester mèldu na Departamentu di Imigrashon. Ministerio Públiko a topa ku un total di 30 persona ku tabatin but atrasá, di kual 13 persona a drenta areglo di pago i a kobra un total di Nafl. 638,-.


text:
Jouly: Mi no ta un muhé pa loko...
TRENDSZ a hiba un kombersashon ku Jouly Bridgewater. Ta trata aki di un kantante yu di Kòrsou, i ta kosechando éksito aktualmente ku su piesa ‘Muhé pa loko’
Jouly ta konta TRENDSZ ku aktualmente e ta ‘freelance singer’, kende ta kanta ‘Entertainment’, na diferente sitio aki na Kòrsou. “Por ehèmpel mi ta kanta na Sta Barbara Resort i tambe na Madero na Mambo. Esaki mi ta hasiendo sigur, ya pa 7 aña kaba. Promé ku esakinan, tambe mi a yega di militá den e banda di hóbennan, ku e tempu ei, tabata yama “D-One”, Jouly Brigdewater a splika introdusiendo su mes.
“Aworakí mi a kaba di graba un kansion ku “Loading Band”. Ta asina ku mi sa presentá huntu ku “Loading Band” tambe i mi a wòrdu aserká pa nan mes, pa graba e piesa, ku ta hiba di título ‘Muhé pa loko’’, e la sigui splika. Durante di e kombersashon ku TRENDSZ, a bin sali na kla, ku ta trata aki di un kansion, skirbi pa Ephrem J. i produsí pa Url Isenia, ku kompañamentu musikal di ‘Loading Band’.
“Tabata un ‘great’ eksperensia, pa hasi esaki i sigur mirando ku e piesa a haña un akohida hopi grandi. Mi ta sumamente agradesido pa esaki. E piesa ta papia pa su mes! E título ta apart, paso si bo no a skucha e piesa ainda i bo mira òf tende djis e título, e ta hasi bo mas kurioso pa sá kiko e piesa su kontenido ta. Mas ku klaro mi tin mas plan pa futuro pa ku mi karera, pero esakinan, mi ta preferá di no menshoná ainda.Tanten tur ku ta sigui TRENDSZ, por sigui disfrutá i pidi pa ‘Muhé pa loko’, na tur radio-emisora”. Nos ta gradisí Jouly pa e kombersashon ameno i ta dese’é hopi éksito! Jouly ta otro artista tremendo di Kòrsou.


text:
Cuerpo Policial Aruba a informa cu Project Team Drugspanden ta un team cu a wordo lanta pa entre otro investiga bendemento di droga for di un percela y ariba caya.
En conexion cu un investigacion andando Project Team Drugspanden a haci un entrada hudicial den un cas na Sero Biento y un cas na Casibari y a detene 2 hende muher y 2 hende homber pa bendemento di droga.
Inicialnan di e dos hende muher ta:
J.M.K. naci na Aruba 46 aña
M.A.C.K. naci na Aruba 32 aña
Inicialnan di e dos hende homber ta:
S.Y.V.K. naci na Aruba di 23 aña
B.S.J.K. naci na Aruba di 21 aña.
Durante razzia a confisca un cantidad di droga ( Marihuana, XTC y basta cocaina) y un cantidad considerabel di placa.
A haci uso tambe di diferente departamentonan di Cuerpo Policial entre otro Arrestatie Team y K9 unit.
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn di Polis cu ta: 11141. Nos ta garantisa cu bo ta keda anonimo.


text:
iOS (antes iPhone OS) ta un sistema operashonal mobil ku Apple Inc. a krea i desaroya exclusivamente pa su hardware. E ta e sistema operashonal móbil di iPhone, IPod Touch, iPad i Apple TV. Despues di Android iOS ta e di dos sistema operashonal mobil mas instalá na mundu. iOS a kordialmente yama e sistema operashonal pone, ma a famoso den 2010 pa regla e aporte na kambio di e sistema operashonal na disposishon Apple adishonal.
Logo di iOS desde 2017
iPhone (prome generashon) ta e prome aparato komersial operando riba iOS (2007)
iOS a introdusí na 2007 implementa konosí komo ehekutá un version di macOS pa pone di promé generashon. Na MacWorld konferensia i expo dia 9 yanuari 2007 Apple a develá un produkto nobo, e pone i e tendría un sistema operashonal "relaciona".
Dia 6 di maart di 2008, Apple renombró macOS X bai pone iOS despues di lanzamentu di it di desaroyo di software pa iPhone.


text: Diahuebs atardi a drenta informe di un accidente unda un auto a bolter dilanti di Young Fellow, mesora a dirigi tanto polis, ambulans y tambe brandweer na e sitio. Na yegada di patruya na e sitio a bin compronde cu aki chauffeur di un Nissan March bayendo pariba lo a slip, perde control y bay bolter den e mondi pariba di Young Fellow. Afortunadamente ningun persona a resulta herida den e accidente aki pero danjo material si tabata hopi. Brandweer a bini na e sitio y a bula den accion debi cu e auto tabata saka huma. Ambulans a presenta na e sitio y a check cu un di ocupantenan si nan ta okay na e sitio mes. Mientras e otro no tabata desea assistencia medico. Ya cu no tabata tini ningun otro auto envolvi a keda na e chauffeur mes pa yama takelwagen pa por saca e auto for di e mondi.


text:
“Jenny from the Block” a bira “Jenny From the Wild Wild West”
Den un music video nobo pa su cantica “Medicine” cu French Montana, Jennifer Lopez (49) ta revela su mes den “yeehaw couture”, na unda e ta sigui un trend di otro celebrities manera Solange Knowles y Post Malone.
E cantica ta cuminza na unda J.Lo ta sinta riba un merry-go-round cu un jumpsuit blanco cu ta decora cu rhinestone, payet y pluma. E ta caba su outfit cu handshoen blanco, un sombre di cowboy y boots blanco cu hilchi.
Pero e escena cu a gara atencion di tur hende ta mas o menos mey mey di e cantica, na unda e camera ta corta na un cueba di ijs yen di spiel, na unda J.Lo ta para cu su lomba pa e camera. Cu su sombre completo cu rhinestones den un leotard cu ta traha den un manera cu ta mustra e assets famoso di Jennifer Lopez.
Wak e video pa bo mes.


text:
Oranjestad, 28 di april 2021
Entrante diaranson 28 di april tur ciudadano bibando na Aruba cu tin 18 aña of mas por yega Centro Libertador Betico Croes di dialuna pa diasabra for di 8:00 am te cu 7:00 pm 'non stop' y ricibi nan prome dosis di vacuna of tambe por acudi na Teresita Center na San Nicolaas di dialuna pa diabierna for di 8:30- 11:30 di merdia y di 1:30- 4:30 di atardi.
Pa por ricibi e prome vacuna ta nesesario pa bin cu bo carchi di AZV of si bo ta biba na Aruba pero no tin un carchi di AZV mester presenta cu un paspoort of prueba di estadia cu ta mas cu 6 luna bieu.
Ta recomenda es cu ta bin vacuna pa registra via Aruba Health App pa haci e proseso administrativo mas cortico. Si e persona no por esaki, no lo ta problema, nos lo yuda e persona cu su registracion ora e yega na e localidad di vacunacion.


text:
ULTIMO ORA.
BONEIRU.
ATRAKO RIBA KANTOOR DI NUMBER KAMINDA DJABOU.
Algun ratu pasa net den kareda di algu prome ku 8 or di anochi 2 tipo kara tapa y ku machete den man a drenta den e kantoor di number net na momento ku tabata tin 1 kliente paden.
Akinan 1 di nan a menasa e bendedora di number ku e machete pa a bai ku e benta di dia.
Mesora despues di nan akto nan a kore bai na pia bai disparse den e area di antriol.
Polis y recherche a presenta na e sitio pa start un investigashon.
Camera nan den besindario lo por yuda e team investigativo pa solushona e kaso aki.
Loke nan a bai kune no ta masha segun e informe ku Live 99 fm ta dispone di dje.
Investigashon ta den full swing.
FUENTE: AIMED AYUBI.
NOTISIA KU BO POR KONFIA.


text:
KRALENDIJK- Wereld Natuur Fonds (WWF-NL) ta enbolbí na Karibe Hulandes for di añanan 60, i awor a tuma e siguiente paso pa lansa un website dediká spesífikamente n’e region di Karibe Hulandes.
E website nobo, wwfdutchcaribbean.org, ta duna un relato ekstenso di e esfuersonan pa konservá naturalesa ku WWF-NL ta hasiendo riba e islanan di Boneiru, St. Eustatius, i Saba (islanan BES) i tambe duna informashon tokante e metanan di WWF-NL pa henter e region, inkluso Kòrsou, Aruba i St. Maarten. E website ta deskribí tambe kon WWF-NL ta traha huntu ku hopi partner lokal i regional, inkluyendo parkenan nashonal i organisashonnan di naturalesa, p’asina logra su metanan.
Riba e website tin informashon tokante WWF-NL su Strategia Marino pa Karibe Hulandes p’e próksimo sinku añanan. E enfoke di e strategia ta pa protehá i restorá e medio ambiente marino den Karibe Hulandes dor di salbaguardiá i forma refnan di koral resiliente i espesienan emblemátiko saludabel (tribon, manta, bayena, dòlfein, i turtuga) ku por resistí kambio di klima i otro preshonnan ambiental.
E website ta kubri tambe tópikonan manera e sektor di peska i piskamentu sostenibel, espesienan ku ta den peliger di ekstinshon, i polushon di plèstik. Riba e ‘homepage’ di e website tin asta un lenk direkto pa e plataforma grátis di e-learning, Beyond Plastics, kaminda tur hende por siña fásilmente tokante e importansia di redukshon di uso di plèstik pa un medio ambiente mas sigur.
Informá
“Despues di hopi aña ku WWF-NL a bin ta sostené aktivamente e organisashonnan lokal di naturalesa na Karibe Hulandes i finansiando proyektonan importante pa protehá e lamannan rondó di e islanan, hopi hende ainda tabata puntrámi: kiko eksaktamente WWF ta hasi riba e islanan? Kiko ta boso metanan i kon nos por traha huntu?” asina Arjan de Groene, kende ta Landscape Coordinator Caribbean na WWF-NL ta bisa. E ta sigui ku satisfakshon, “Kreando e website akí lo yuda nos pa informá tur hende mihó tokante e balor di naturalesa i e ròl di WWF p’e islanan, i nos ta spera ku asina nos lo por forma relashonnan nobo i mas fuerte ku e hendenan lokal ku ta kompartí nos vishon.”
Pa medio di e website nobo akí di Karibe Hulandes, WWF-NL ke enfatisá su kompromiso pa ku e region. Alabes WWF ta transformando di un finansiadó pa un implementadó ku a integrá lokalmente, p’asina konektá i establesé kolaborashon den region pa maksimalisá su impakto.
E habitantenan di e islanan di Karibe Hulandes ta kordialmente invitá pa bishitá e website nobo wwfdutchcaribbean.org pa haña sa mas tokante konservashon di naturalesa riba nos islanan, i enbolbí aktivamente den protekshon i restorashon di nos medio ambiente.


text:
Oranjestad – Den un conversacion cu Sr. Ady Thijsen parlamentario pa partido Mep e la duna nos di compronde cu e ta hopi preocupa cu e problemanan existente den nos pais.Principal mente ora mira con madatarionan ta tuma desicionnan cu tin consequencia grandi pa Aruba. Manera un y tur sa a tuma lugar un conferencia di Reino,Ministro Plasterk tambe tabata aki,tambe presente mandatarionan di Corsow y Sint Maarten.
E puntonan di agenda si bo pone atencion no ta puntonan cu tabata tin un seriedad cu nan. Thijsen ta sigi splica cu den e caso aki loke ta pasando den Reino y specificamente loke ta pasando aki na Aruba.
Sr.Ady Thijsen a sigi splica cu semper tin e creencia cu lo por traha hunto riba e tereno economico,social,husticia y otronan.
Den mas informacion Sr.Ady Thijsen a sigi amplia riba nos Player :


text:
Pena di morto na Brasil a crece
E apoyo pa pena di morto na Brasil a crece den ultimo decada y ta kibra record. Actualmente, 57% di Brasileño ta faborece castigo di morto, compara cu 47% na 2008, segun un encuesta haci pa e instituto Datafolha.
E datonan ta mustra cu e apoyo a aumenta entre a parti di poblacion di menos recurso, di te 5 salario minimo (R$ 4.700), grupo den cual 58% di e entrevistadonan ta defende pena di morto. Pero, e porcentahe aki ta cay te na 51% entre entrevistado cu ta gana di cinco pa 10 salario (R$ 9.500). Ademas di esaki, esunnan mas na fabor di e medida aki ta e hombernan (60%), en comparacion cu e muhenan (54%) cu ta apoya e castigo.


text:
Mary Joan Foundation kier bisa comunidad y prensa di Aruba un danki pa sosten haya den 2014 y un bon aña 2015 pa tur deseo keda cumpli pa e ana aki. Fundacion ta gradici mr Dilip di Best Deal pa e generoso donacion y asina ta duna e prome donacion pa aña 2015.
Aña 2014 tabata hopi interesante. E tabata uno special, danki na e confiansa cu nos a ricibi di nos clientenan y nan famia. Cada ser ta unico, cada un cu un balor precioso. Den aña 2014 nos a expande nos famia cu 41 persona, na unda nos ta cera un total di 212 cliente. Servicionan cu nos a brinda na e guia di e trahado social y psicologo. Nos servicio a brinda sosten y tambe di forma educativo por medio di lectura y workshop pa haci cada un mas na altura di nan salud.
Nos ta sumamente contento cu e colaboracion di instancianan, fundacionnan, scolnan y prensa cu a tuma iniciativa pa yuda for di bon fe. Cada ayudo nos ta aprecia na maximo.
Invitacion ta bai na tur esnan cu actualmente ta padece di e malestar di cancer na pecho y cu no a acerca MJF ainda, pa sinti liber pa tuma contacto cu nos. Fundacion su portanan semper ta habri pa brinda su servicio nan esnan den e trayectoria di sanacion di cancer na pecho.
MJF a habri un aña nobo, un aña cu nos ta pone tur nos pasion, tempo y esfuerso pa sigui cu e bunita trabao cu fundacion ta ofrese na comunidad di Aruba.
Pa mas information por tuma contacto cu MJF na 588-9999 of mail: maryjoanfoundation@setarnet.aw como tambe nos facebook Mary Joan Foundation.